sagorsarker/bangla-wikipedia huggingface dataset:
মাচিকো হাসেগাওয়া

মাচিকো হাসেগাওয়া (長谷川町子, হাসেগাওয়া মাচিকো, জানুয়ারী ৩০, ১৯২০ - ২৭ মে, ১৯৯২) ছিলেন জাপানের প্রথম মহিলা মাঙ্গা শিল্পীদের একজন তিনি ১৯৪৬ সালে তার নিজস্ব কমিক স্ট্রিপ, সাজাই-সান শুরু করেছিলেন।এটি ১৯৪৯ সালে আসাহি শিম্বুনের মাধ্যমে প্রচার পায় এবং ১৯৭৪ সালের ফেব্রুয়ারিতে হাসেগাওয়া যখন অবসর নেন তার আগে অবধি এই কমিক জনপ্রিয় ছিল। তার সব কমিক্স জাপানে ডাইজেস্ট কমিক্সে ছাপা হয়েছিল; ১৯৯০-এর দশকের মাঝামাঝি সময়ে, হাসগাওয়ার এস্টেট শুধুমাত্র জাপানেই ৬০ মিলিয়ন কপি বিক্রি করেছিল।
মাচিকো হাসগাওয়া ৩০ জানুয়ারী, ১৯২০ সালে সাগা প্রিফেকচারের টাকুতে জন্মগ্রহণ করেন। তার বয়স যখন মাত্র ১৫ তখন তার বাবা মারা যান এবং তারা সপরিবারে টোকিওতে চলে আসেন। সেখানে তিনি কার্টুন আঁকা শুরু করেন। তিনি সফলভাবে ততকালীন ম্যাগাজিন এবং সংবাদপত্রে তার বেশ কিছু কাজ প্রকাশ করেছিলেন, যেমন "সাজায়ে-সান" (サザエさん, ১৯৪৬-১৯৪৭) , ইজিওয়ারু বা-সান (いじわるばあさん, "গ্র্যানি মিসচিফ", ১৯৬৬–১৯৭১) , এপুরন ওবা-সান (エプロンおばさん, "আন্ট অ্যাপ্রন", ১৯৫৭-১৯৬৫), ইত্যাদি। তার কমিকগুলি প্রথম জাপানি কমিক্স যেগুলি আঁকার জন্য একটি সামঞ্জস্যপূর্ণ চার-প্যানেল বিন্যাস অনুসরণ করেছিল, যা পরবর্তীতে মাঙ্গা রচনার আদর্শ হয়ে ওঠে।
হাসেগাওয়া কখনো বিয়ে করেননি। তিনি তার বড় বোন মারিকোর সাথে থাকতেন। উভয়ই শিল্প সংগ্রাহক ছিলেন এবং তাদের সংগ্রহ হাসগাওয়া মাচিকো আর্ট মিউজিয়ামে রাখা হয়েছে। দুজনে শিমাইশা পাবলিশিং কোম্পানি শুরু করেন, যার মাধ্যমে তার কমিকসের ২০ মিলিয়ন মুদ্রিত কপি প্রকাশিত হয়েছে। ১৭ মে, ১৯৯২-এ 72 বছর বয়সে হৃদযন্ত্রের ক্রিয়া বন্ধ হয়ে যাওয়ার কারণে হাসগাওয়া মারা যান। তার জীবনের শেষ দিকে তিনি জনসমক্ষে এবং টেলিভিশনে উপস্থিত হওয়া বন্ধ করে দেন। তার নিজস্ব ইচ্ছা অনুযায়ী তার ব্যক্তিগত অন্ত্যেষ্টিক্রিয়ার পরে তার মৃত্যুর খবর ৩৫ দিনের জন্য গোপন রাখা হয়। 
"সাজায়ে-সান" ছিল যুদ্ধোত্তর কালীন জাপানের একটি জনপ্রিয় কমিক স্ট্রিপ যা "সাজায়ে-সান" নামক একজন কাল্পনিক জাপানি গৃহবধূর জীবন চিত্রিত করে। 
কমিক স্ট্রিপটি ১৯৫৫ সালে একটি নাটকীয় রেডিও সিরিজ হিসাবে প্রচারিত হত। ১৯৬৯ সালে একটি সাপ্তাহিক অ্যানিমেটেড সিরিজে পরিণত হয়েছিল, যা ২০২২ সাল পর্যন্ত সম্প্রচারিত হয়েছে।
হাসেগাওয়া একটি বাস কোম্পানির সাথে আদালতের আইনি মামলায় জড়িত ছিলেন। সেই কোম্পানি "সাজায়ে-সানের" অননুমোদিত ব্যবহার এবং প্রচারমূলক ছবি তার ব্যবসায় ব্যবহার করছিল। পাশাপাশি তারা ব্যবসার নাম সাখে ""সাজায়ে-সান" ট্যুরস"। এই মামলার ফলস্বরূপ, নতুন কপিরাইট আইন প্রতিষ্ঠিত হয়েছিল যা কাল্পনিক চরিত্রগুলির জন্য স্রষ্টাকে তার ব্যক্তিগত অধিকার দেয়। 
হাসগাওয়া ১৯৬২ সালে "সাজায়ে-সানের" জন্য 8তম বুঙ্গেশুঞ্জু মাঙ্গা পুরস্কার জিতেছিলেন তিনিই প্রথম মহিলা মাঙ্গা শিল্পী যিনি ১৯৮২ সালে পার্পল রিবন সহ জাপানের মেডেল অফ অনার পেয়েছিলেন তিনি ১৯৮৮ সালে ৪র্থ টোকিও সাংস্কৃতিক পুরস্কারও পেয়েছিলেন; ১৯৯০ সালে তিনি অর্ডার অফ দ্যা প্রেসিয়াস ক্রাউন পেয়েছিলেন; ১৯৯১ সালে ২০তম জাপান কার্টুনিস্ট অ্যাসোসিয়েশন অ্যাওয়ার্ডে "সাজায়ে-সানের" জন্য তিনি পুরস্কার পান; ১৯৯২ সালে ১০তম পিপলস অনার অ্যাওয়ার্ড এবং ২০২০ সালের ২৪তম তেজুকা ওসামু সাংস্কৃতিক পুরস্কারে বিশেষ পুরস্কারে তিনি সম্মানিত হন।
রিয়োকো ইকেদা

রিয়োকো ইকেদা (ইকেদা রিয়োকো, জন্ম ১৮ ডিসেম্বর, ১৯৪৭) একজন জাপানি মাঙ্গাকা এবং গায়ক। কোনও কোনও ব্যাক্তির মতে তিনি ইয়ার ২৪ গ্রুপে অন্তর্ভুক্ত যদিও তা নিয়ে বিতর্ক আছে কারন তার রচনায় অভ্যন্তরীণ মনোবিজ্ঞানের চেয়ে মহাকাব্যের গল্পের উপর বেশি মনোনিবেশ করা হয়। তিনি ১৯৭০-এর দশকে সবচেয়ে জনপ্রিয় জাপানি কমিক শিল্পী ছিলেন, যিনি দ্য রোজ অফ ভার্সাই এর জন্য সর্বাধিক পরিচিত ছিলেন।
ইকেদা দর্শন বিষয়ে পড়াশুনা এবং উচ্চশিক্ষা নিয়েছেন। তিনি জাপানের ডেমোক্রেটিক ইয়ুথ লীগের সদস্য ছিলেন। কিন্তু পরে তিনি তার সদস্যপদ থেকে ইস্তফা দেন। 
দর্শন অধ্যয়নরত অবস্থায় ইকেদা "কাশিহোন্যা" পত্রিকায় মাঙ্গা প্রকাশ করা শুরু করেন। তিনি ১৯৬৭ সালে "বারা ইয়াশিকি নো শোজো" মাঙ্গার মাধ্যমে আত্মপ্রকাশ করেন। 
ইকেদা অনেক শোজো মাঙ্গা লিখেছেন এবং চিত্রিত করেছেন। তার মাঙ্গার মধ্যে অনেকগুলি ঐতিহাসিক ঘটনার উল্লেখ দেখা যায়, যেমন ফরাসি বিপ্লব বা রাশিয়ান বিপ্লব ইত্যাদি। তার মাঙ্গার বিদেশী পটভূমিকা এবং স্বতন্ত্র বিষ্যের ব্যবহার তার রচিত "দ্য রোজ অফ ভার্সাই" এবং "অরফিয়াস নো মাডোকে" বিশাল সাফল্য এনে দিয়েছে। 
তার সবচেয়ে বিখ্যাত মাঙ্গা হল "দ্য রোজ অফ ভার্সাই", যা ইউরোপে "লেডি অস্কার" নামেও পরিচিত। এই মাঙ্গা ল্ঘুভাবে ফরাসি বিপ্লবের উপর ভিত্তি করে রচিত। "দ্য রোজ অফ ভার্সাই" -এর উপর ভিত্তি করে বেশ কয়েকটি তাকারাজুকা মিউজিক্যাল এবং একটি অ্যানিমে সিরিজ এবং একটি লাইভ-অ্যাকশন চলচ্চিত্র তৈরি করা হয়েছে। "রোজ অফ ভার্সাই" শেষ হওয়ার পর, ইকেদা আসাহি "শিম্বুনের" জন্য নিবন্ধ লিখেছিলেন। ২০০০-এর দশকে ইকেদা একটি সঙ্গীত বিদ্যালয়ে অধ্যয়ন করেন এবং একজন গায়ক হিসাবে তার কর্মজীবন শুরু করেন। তার স্বর সোপ্রানো রেঞ্জে স্থিত। তিনি ১৯৯৯ সালে স্ক্রিপ্ট লেখক হিসাবে কমিক শিল্পে প্রত্যাবর্তন করেন তার সাম্প্রতিক মাঙ্গার মধ্যে রয়েছে "ডের রিং দেস নিবেলুঙ্গেন"। এটি রিচার্ড ওয়াগনারের লেখা অপেরার একটি মাঙ্গা সংস্করণ।
২০০৮ সালে তিনি ফ্রান্সের জাপানের সাংস্কৃতিক সচেতনতামূলক অবদানের জন্য ফ্রান্সের ন্যাশনাল অর্ডার অফ দ্য লিজিয়ন অফ অনার সম্মান পেয়েছিলেন, এবং তিনি 2011 অ্যাঙ্গুলেমে আন্তর্জাতিক কমিকস উতসব- এর অতিথি ছিলেন।
কানিয়ার

কানিয়ার হল ভারতের কেরালা রাজ্যের একটি জাতি । তাদের সংজ্ঞায়িত করতে বিভিন্ন অঞ্চলে বিভিন্ন নাম ব্যবহৃত হয়। কেরালা সরকার কানিয়ারদের অন্যান্য অনগ্রসর সম্প্রদায়ের (ওবিসি) অধীনে তালিকাভুক্ত করেছে।
ক্যাথলিন গফের লিখনী অনু্যায়ী, কানিয়াররা বিশ্বাস করে যে তারা তামিল ব্রাহ্মণদের একটি অধঃপতিত অংশ থেকে উদ্ভুত হয়েছেন। তারা দাবী করেন যে সংস্কৃত, চিকিৎসা এবং জ্যোতিষশাস্ত্র সম্পর্কে তাদের "প্রাথমিক" জ্ঞানের স্রোত তাদের পূর্বজ ব্রাহ্মণদের অবদান।
মধ্য ত্রাভাঙ্কোরের বিভিন্ন মন্দিরে যে নৃত্য পরিবেশিত হয় তাদের পোশাক তৈরি করে কানিয়াররা। আয়ুর্বেদ চিকিৎসার (ঐতিহ্যবাহী ভারতীয় চিকিৎসা ধারা) ক্ষেত্রে কেরালার সর্বত্র তাদের নামডাক ছিল। এখনও উত্তর কেরালায় জ্যোতিষশাস্ত্র বিশেষজ্ঞ হিসাবে কানিয়ারদের খ্যাতি আছে।
কানিয়াররাও একসময় গ্রামের শিক্ষায়তনে শিক্ষকতার কাজ করতেন। এই এলাকায় ব্রিটিশদের আগমনের ফলে ঐতিহ্যগত শিক্ষার অবসান ঘটে। ইংরেজি শিক্ষার সামনে প্রাচীন সংস্কৃত শিক্ষা অবমূল্যায়িত হয়। এছাড়াও বিভিন্ন যুদ্ধের কারণে ব্যাঘাত ঘটে এবং সাধারণভাবে গ্রামের শিক্ষায়তনগুলির ঐতিহ্য ক্ষয়প্রাপ্ত হতে থাকে। প্রায় এক শতাব্দী ধরে সাক্ষরতার মান ব্যাপকভাবে হ্রাস পায়। কিন্তু ১৯ শতকের শেষে (প্রধানত ইংরেজি-ভিত্তিক) শিক্ষার জন্য রাষ্ট্রীয় সাহায্যের কারণে আঞ্চলিক শিক্ষায়তনগুলি আরও একবার উন্নতি করতে শুরু করে।
সাধারণ শিক্ষার পাশাপাশি, তারা ইজাভা এবং থিয়ার জাতিকে তলোয়ার চালানো শিখিয়েছিলেন। গ্রামীন শিক্ষায়তনের সাথে জড়িত থাকার কারণে উত্তর অঞ্চলে অবস্থিত কানিয়ার গোষ্ঠীর লোকেদের "গুরুক্কল" নামে ডাকা হয়। তারা দৃঢ়তার সাথে বলতেন যে এই শিক্ষাগত যোগ্যতার কারণে তারা দক্ষিণ ত্রাভাঙ্কোরে বসবাসকারী তাদের গোষ্ঠীর অন্যান্য সদস্যদের থেকে উচ্চতর সামাজিক পদে আসীন।
গুর্গি মসজিদ

গুর্গি মসজিদ () লিবিয়ার ত্রিপোলিতে অবস্থিত একটি মসজিদ। এটি ঐতিহাসিক ভবনগুলির একটি কমপ্লেক্সের অংশ হিসাবে পুরানো ত্রিপোলির মদিনা কেন্দ্রে অবস্থিত। মসজিদটি শহরের গুরুত্বপূর্ণ পর্যটক আকর্ষণ। 
মসজিদটি মোস্তফা গুর্গি দ্বারা ১৮৩৪ সালে নির্মাণ করা হয়। ত্রিপোলি তখন উসমানীয় শাসক পাশা ইউসুফ কারামানলির অধীনে ছিল, যার শাসনকাল ১৭৯৫ থেকে ১৮৩২ পর্যন্ত বিস্তৃত ছিল। গুর্গি মসজিদটি নৌ অধিনায়ক মোস্তফা গুর্গির নির্দেশে নির্মিত হয়েছিল। "গুরগি" একটি আরবি শব্দ যার অর্থ "জর্জিয়া থেকে"। মসজিদের প্রবেশদ্বারের ডানদিকে মোস্তফা গুর্গি এবং তার পরিবারের সমাধি রয়েছে। ঐতিহাসিক স্মৃতিস্তম্ভটিতে ইউরোপীয় এবং ইসলামি নকশার মিশ্রণ রয়েছে। মুস্তফা গুর্গি মসজিদটি ভূমধ্যসাগরের উপকূলের বাব আল-বাহর জেলায় অবস্থিত। আহমদ পাশা কারামানলি মসজিদের মতো এই মসজিদটি তিনটি স্থাপত্য ব্লক নিয়ে গঠিত (মসজিদ, সমাধি এবং বিদ্যালয়)। এই মসজিদটির দুটি প্রবেশপথ রয়েছে, একটি পশ্চিমদিকের আল-আকওয়াশ স্ট্রিট এবং অন্যটি উত্তর দিকের একটি ছোট সড়ক। 
ঐতিহাসিক স্থাপনাটিতে ইউরোপীয় এবং ইসলামি জ্যামিতিক শিল্প এবং সৌন্দর্য এককভাবে মিশ্রিত রয়েছে। মসজিদটি বিভিন্ন সভ্যতার অসংখ্য স্থাপত্য শৈলীকে একত্রিত করে। মসজিদের দেয়াল এবং কলামগুলি প্রাকৃতিক মার্বেল দ্বারা সজ্জিত, এবং এর মেঝে বহু রঙের টাইলস দ্বারা আবৃত। 
মিনার মসজিদের একটি অপরিহার্য স্থাপত্য উপাদান। গুর্গি মসজিদের মিনারটি প্রায় ২৫ মিটার লম্বা। এতে সবুজ মার্বেল দিয়ে তৈরি দুটি ঝুল বারান্দা রয়েছে। মসজিদের খিলানযুক্ত প্রবেশপথে ফুলের নকশা খোদাই করা রয়েছে। গুর্গি মসজিদটি ১৫ টি আলংকারিক গম্বুজ দিয়ে নির্মিত। মসজিদের দেয়ালেও রয়েছে সুন্দর শিল্পকর্ম। সেখানে বিভিন্ন নকশার পাশাপাশি কুরআনের কিছু অংশ খোদাই করা আছে। মসজিদের আঙ্গিনায়, অন্যান্য সাধারণ উসমানীয়-নির্মিত মসজিদের মতো, প্রতিষ্ঠাতা সমাধি রয়েছে।
কাবাসারান

কাবাসারন ইন্দোনেশিয়ার উত্তর সুলাওয়েসি অঞ্চল থেকে উদ্ভুত মিনাহাসান অঞ্চলের ঐতিহ্যবাহী সমরকলা দ্বারা প্রভাবিত একটি যুদ্ধকালীন নৃত্য। এই নৃত্য প্রধানত লাল পোশাক পরিহিত বেশ কয়েকজন পুরুষ নর্তকদের দ্বারা সঞ্চালিত হয়। নর্তকেরা একহাতে একটি ঢাল অথবা বর্শা ও অন্যহাতে তলোয়ার নিয়ে নৃত্য পরিবেশন করে। নর্তকদের বলা হয় কাবাসালান, যার অর্থ একজোড়া যোদ্ধা মোরগ। এই নৃত্যের অঙ্গ সঞ্চালনা দুজন দ্বন্দে নির্লিপ্ত মোরগের ক্রিয়াকলাপ অনুকরণ করে রচিত হয়েছে। কাবাসারান শব্দটি কাবাসালান থেকেই অনুপ্রাণিত।
এই নৃত্যে অংশগ্রহনকারী নর্তকরা প্রধানত মিনাহাসান গ্রামের কৃষক এবং রক্ষক হিসাবে কাজ করে। কিন্তু গ্রামে আক্রমণ হলে তারা ওয়ারনেই বা যোদ্ধা হিসাবে যুদ্ধে অবতীর্ণ হয়। মিনহাসান প্রথা অনুসারে, ওয়ারনেইদের অস্ত্র ও মর্যাদা বংশগত। কাবাসারান নৃত্যটি একচেটিয়াভাবে ওয়ারনেই বংশের পুরুষদের দ্বারা সঞ্চালিত হয়। 
সাধারণভাবে, নৃত্যের মৌলিক অঙ্গ সঞ্চালনা নয়টি চাল নিয়ে গঠিত। তরোয়াল (সান্তি) বা বর্শা (ওয়েংকো) অথবা ব্যবহার করে এই নয়টি চাল গঠন করা যাকে স্থানীয় ভাষায় জুড়ুস বলা হয়। এছাড়াও বিভিন্ন শক্তিশালী সমরকলার অঙ্গ ও পদসঞ্চালনা এই নৃত্যের মধ্যে অন্তর্ভুক্ত। যেমন এই নাচের একটি জনপ্রিয় চলন হল, বাম দিকে দুই পা এবং ডানদিকে দুই পা গিয়ে পূর্বের স্থান পরিবর্তন করা। নৃত্যের সাথে বাজ, ড্রাম বা কলিনটাং- এর মতো সহায়ক বাদ্যযন্ত্রগুলি বাজানো হয়। এই বাদ্যযন্ত্রগুলিকে স্থানীয় ভাষায় পা ওয়াসালেন বলা হয়।
আব্দুল আজিজ আল বিশি

আব্দুল আজিজ আলি মুহাম্মদ আল বিশি (, ; জন্ম: ১১ মার্চ ১৯৯৪; আব্দুল আজিজ আল বিশি নামে সুপরিচিত) হলেন একজন সৌদি পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল ইত্তিহাদ এবং সৌদি আরব জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় অথবা কেন্দ্রীয় মধ্যমাঠের খেলোয়াড় হিসেবে খেলেন।
২০১৪ সালে, আল বিশি সৌদি আরব অনূর্ধ্ব-২৩ দলের হয়ে সৌদি আরবের বয়সভিত্তিক পর্যায়ে অভিষেক করেছিলেন। প্রায় তিন বছর যাবত সৌদি আরবের বয়সভিত্তিক দলের হয়ে খেলার পর, তিনি ২০১৮ সালে সৌদি আরবের হয়ে আন্তর্জাতিক পর্যায়ে অভিষেক করেছেন; সৌদি আরবের জার্সি গায়ে তিনি এপর্যন্ত ২০ ম্যাচে ১টি গোল করেছেন।
আব্দুল আজিজ আলি মুহাম্মদ আল বিশি ১৯৯৪ সালের ১১ই মার্চ তারিখে সৌদি আরবের জাজনে জন্মগ্রহণ করেছেন এবং সেখানেই তার শৈশব অতিবাহিত করেছেন।
আল বিশি সৌদি আরব অনূর্ধ্ব-২৩ দলের হয়ে খেলার মাধ্যমে সৌদি আরবের প্রতিনিধিত্ব করেছেন। সৌদি আরবের বয়সভিত্তিক দলের হয়ে তিনি প্রায় ৩ বছর যাবত অংশগ্রহণ করেছেন।
ফরিদ আহমদ দুলাল

ফরিদ আহমদ দুলাল (জন্ম: ১৮ মে ১৯৫৬) বাংলাদেশের একজন কবি, নাট্যকার ও প্রাবন্ধিক। তিনি ২০২২ সালে নাটকে অবদানের জন্য জন্য বাংলা একাডেমি সাহিত্য পুরস্কার পুরস্কার অর্জন করেন।
তাঁর কাব্যের সংখ্যা-১৭টি, কবিতা রচনা করেছেন প্রায় দুই সহস্রাধিক।
কানসেট পাপাটাই

কানসেট পাপাটাই একটি ঐতিহ্যবাহী ইন্দোনেশিয়ান যুদ্ধের নৃত্য যা একজন যুদ্ধের নায়ক (বা "দায়াক কেনিয়া" ) এবং শত্রুর বিরুদ্ধে তার সংগ্রাম সম্পর্কে অবগত করায়। তার সাহস এবং তার বিজয়ের জন্য তাকে "আজাই" উপাধিতে ভূষিত করার অনুষ্ঠানের বর্ণনা করা হয় এই কানসেট পাপাটাই নৃত্যের মাধ্যমে।
এই নৃত্যের গতিবিধি খুব চটপটে এবং উদ্যমী। কখনও কখনও নর্তকদের উচ্চ চিৎকার করে যুদ্ধকালীন পরিবেশ তৈরি করে। কানসেট পাপাটাই সাক পাকু গানের সাথে পরিবেশন করা হয় এবং বাদ্যযন্ত্র শুধুমাত্র সাপেহ ব্যবহার করা হয়। সাপেহ একটি ঐতিহ্যবাহী ইন্দোনেশিয়ান তার বাদ্যযন্ত্র।
কানসেট পাপাটাই নাচের পরিবেশনায় পুরুষ (বা "আজাই") নর্তকের সাথে সাধারণত একজন মহিলা নর্তকী থাকে যারা দুটি ভিন্ন ধরণের নৃত্য উপস্থাপনা করে।
নর্তকীর প্রথম পরিবেশনা হল কানসেট লেডো নাচ। এই নাচে একজন মহিলার নরম প্রকৃতিকে ধানের টুকরার সাথে তুলনা করা হয় যা প্রবল হাওয়ার ঝাপটাতে উড়ে যেতে পারে। এই নৃত্যটি ঐতিহ্যবাহী "দায়াক কেনিয়ার" পোশাক পরিহিত মহিলা নর্তকীর দ্বারা সঞ্চালিত হয় যার উভয় হাতে হর্নবিলের লেজের পালক থাকে। এই নৃত্যটি সাধারণত একটি গং এর সাথে করা হয়, তাই কানসেট লেডোকে একটি গং নাচও বলা হয়।
নর্তকীর দ্বিতীয় পরিবেশনা হল কানসেট লাসান নৃত্য যা হর্নবিলের দৈনন্দিন জীবনকে চিত্রিত করে, ধনেশ বা হর্নবিল পাখি "দায়াক কেনিয়ার দ্বারা" মহিমান্বিত একটি পাখি যা মহিমা ও বীরত্বের প্রতীক হিসেবে চিহ্নিত। কানসেট লাসান নৃত্যে সাধারণত অনেক মহিলা ভাগ নেন। তারা কানসেট লেডো নাচের মতো একই নড়াচড়া এবং ভঙ্গি ব্যবহার করে, কিন্তু গং এবং পালক ছাড়াই এই নৃত্য পরিবেশন করা হয়। এই নৃত্যটি উড়ে যাওয়ার সময় এবং গাছে বসে থাকার সময় হর্নবিলের পালকের নাড়াচাড়ার ভংগী দ্বারা প্রেরিত হয়ে এই নৃত্যের অংগ সঞ্চালনা প্রস্তুত করা হয়েছে।
তৃপ্তি মুরগুন্ডে

তৃপ্তি মুরগুন্ডে (জন্ম ৩রা জুন ১৯৮২) হলেন একজন ভারতীয় ব্যাডমিন্টন খেলোয়াড় যিনি একক এবং দ্বৈতভাবে খেলেন। তিনি একজন ধ্যানচাঁদ পুরস্কারপ্রাপ্ত। পুনেতে জন্মগ্রহণকারী এই খেলোয়াড়, ৩ বার রানার্স আপ থাকার পরে ২০০৯ সালের মহিলাদের জাতীয় চ্যাম্পিয়নশিপ জিতেছেন। তিনি সিনিয়র ন্যাশনাল ডাবলস রানার আপ এবং জুনিয়র ন্যাশনাল ডাবলস চ্যাম্পিয়নও ছিলেন। ২০০৪ এবং ২০০৬ সালে দুবার একক ম্যাচে সোনা সহ, তৃপ্তি পাঁচবার দক্ষিণ এশীয় গেমসের স্বর্ণপদক জয়ী। তিনি তাঁর বিভ্রান্তিকর (অর্থাৎ গতিপথ বোঝা যায় না) স্ট্রোকের জন্য পরিচিত। তিনি ১৯৯৯ থেকে ২০১৪ সাল পর্যন্ত বিডব্লিউএফ ইভেন্টের একক ম্যাচে ৬টি আন্তর্জাতিক শিরোপা জিতেছেন (এবং রানার্স আপ ও দ্বৈত সহ মোট ১০টি)। তৃপ্তি ২০০৬ সালে মেলবোর্নে টিম ইভেন্টে কমনওয়েলথ গেমসের ব্রোঞ্জ পদক বিজয়ীও। তিনি, সাইনা নেহওয়ালের সাথে জুটি বেঁধে, মেলবোর্ন কমনওয়েলথ গেমসে মহিলাদের ডাবলস ইভেন্টের সেমিফাইনালে পৌঁছেছিলেন কিন্তু ব্রোঞ্জ মেডেল প্লে অফে হেরে গিয়েছিলেন।
২০১৪ সালে অবসর গ্রহণের পর, তৃপ্তি ২০১৭ সাল থেকে এখন পর্যন্ত ভারতীয় জাতীয় ব্যাডমিন্টন দলের জন্য ভারতীয় ব্যাডমিন্টন অ্যাসোসিয়েশনের নির্বাচক এবং ২০১৭ সাল থেকে ভারতীয় ব্যাডমিন্টন দলের প্রশিক্ষক। খেলো ইন্ডিয়াতে একজন ট্যালেন্ট স্কাউট হওয়ার পাশাপাশি, তিনি জিতো ফাউন্ডেশনে পরামর্শদাতা হিসেবেও কাজ করছেন এবং অলিম্পিকে পারদর্শী হওয়ার জন্য ৫টি ক্রীড়ায় নেতৃস্থানীয় ক্রীড়াবিদদের সহায়তা করছেন। তৃপ্তি রিও অলিম্পিক ২০১৬, কমনওয়েলথ গেমস ২০১৮, এশিয়ান গেমস ২০১৪, থমাস এবং উবার কাপ ২০১৪, প্রিমিয়ার ব্যাডমিন্টন লিগ ২০১৩ ও ২০১৯ এবং অন্যান্য বিভিন্ন আন্তর্জাতিক টুর্নামেন্টে বিভিন্ন সময়ে বিভিন্ন গণমাধ্যমের চ্যানেলগুলি- যেমন স্টার টিভি চ্যানেলে স্পোর্টস, ডিডি স্পোর্টস, এনডিটিভি, ইন্ডিয়া টুডে, মিরর নাও, উইওন এবং অল ইন্ডিয়া রেডিও ইত্যাদিতে ব্যাডমিন্টনের বিশেষজ্ঞ ধারাভাষ্যকার/ভাষ্যকার ছিলেন। 
তৃপ্তির ২২ বছরের দীর্ঘ ক্রীড়াজীবন রয়েছে। তাঁর প্রাথমিক বছরগুলিতে ৯ বছর বয়স থেকে তিনি পুনেতে বসন্ত গোরের অধীনে প্রশিক্ষণ নেন। এরপর তিনি বেঙ্গালুরুতে প্রকাশ পাড়ুকোন একাডেমিতে চলে যান এবং বেঙ্গালুরুতে কিংবদন্তি প্রকাশ পাড়ুকোন ও বিমল কুমারের অধীনে প্রশিক্ষণ নেন, ১৯৯৯ সাল থেকে তিনি এইখানেই বসবাস করছেন। 
মহারাষ্ট্রে অনূর্ধ্ব-১০ বিভাগে রাজ্য চ্যাম্পিয়ন হয়েছেন তৃপ্তি। তারপর, তিনি জুনিয়র (অনূর্ধ্ব-১৮) বিভাগে জাতীয় চ্যাম্পিয়ন হন। তিনি এশিয়ান জুনিয়র ব্যাডমিন্টন চ্যাম্পিয়নশিপ ১৯৯৯-এ ১৭ বছর বয়সে প্রথমবারের মতো ভারতের প্রতিনিধিত্ব করেছিলেন এবং তারপর ২০১৪ সাল পর্যন্ত ভারতের প্রতিনিধিত্ব চালিয়ে যান।
তিনি সম্প্রতি ক্রীড়ায় আজীবন অর্জনের জন্য 'ধ্যানচাঁদ পুরস্কার' পাওয়ার জন্য নির্বাচিত হন এবং ২০২০ সালের ২৯শে আগস্ট, ভারতের রাষ্ট্রপতি এই পুরস্কার প্রদান করেন। তৃপ্তি স্পোর্টস অথরিটি অফ ইন্ডিয়ার গভর্নিং বডির সদস্যও।
তৃপ্তি ইন্ডিয়ান অয়েল কর্পোরেশনে কর্মরত। টোকিও ২০২০ অলিম্পিক সম্প্রচার করা সোনি নেটওয়ার্ক দলের বিশেষজ্ঞ প্যানেলের একজন সদস্য ছিলেন তিনি। এই অনুষ্ঠানে, একজন বিশেষজ্ঞ হিসেবে, তিনি ভারতীয় ব্যাডমিন্টনের একমাত্র প্রতিনিধি ছিলেন।
"মহিলাদের একক"
"মহিলাদের একক"
"মহিলাদের দ্বৈত"
"মিশ্র দ্বৈত"
কবিয়ার ডুডুক

কবিয়ার ডুডুক হল একটি ঐতিহ্যবাহী বালিনিজ নৃত্য। একজন বালিনিজ ব্যক্তি কেতুত মার্যা এই নৃত্যশৈলীর স্রষ্টা। ১৯২৫ সালে সর্বজনীনভাবে প্রথম এই নৃত্য পরিবেশিত হয়েছিল।
কবিয়ার ডুডুক নৃত্যটি প্রথম ১৯২৫ সালে পরিবেশিত হয়েছিল এবং কেতুত মার্যা (তিনি পশ্চিমে আই মারিও নামেই বেশি পরিচিত) নামক বালির তাবানানের এক ব্যক্তি এই নৃত্যের স্রষ্টা। কবিয়ার ডুডুক নৃত্য সৃষ্টির সময় আই মারিও বালিতে গেমলানের সাম্প্রতিক উদ্ভাবন দ্বারা প্রভাবিত হয়েছিলেন, যা সঙ্গীতে দ্রুত লয়গতির সংযোজন করেছিল। গেমলান গং কেবিয়ার নামে পরিচিত এই নতুন উন্নত সংগীত শৈলী প্রথম দিকে লেগং নৃত্যে (বিশেষত, কেবিয়ার লেগং) ব্যবহার হত যেখান থেকে আই মারিও তার অনুপ্রেরণা পেয়েছিলেন। আই মারিও পরবর্তীতে নৃত্যটি শৈলীকে আরও উন্নত ও বিকশিত করেন এবং গংগুলির সাথে দীর্ঘ যন্ত্র যোগ করে নতুন বাদ্যযন্ত্রের প্রচলন করেন যা ট্রম্পং নামে পরিচিত। এই বিশেষ শিল্প শৈলীটি তাই কবিয়ার ট্রম্পং নামে পরিচিত। কবিয়ার ডুডুক আই মারিওর সবচেয়ে বিখ্যাত সৃষ্টি।
কবিয়ার দুদুক ১৯৩১ সালের প্রথম দিকে আন্তর্জাতিকভাবে পরিবেশিত হয়েছিল। আই মারিওর একজন প্রাথমিক শিষ্য প্যারিস ঔপনিবেশিক প্রদর্শনীতে এই নৃত্য সম্পাদন করেছিলেন। আই মারিও প্রদর্শিত কবিয়ার ডুডুকের রেকর্ডিং ডকুমেন্টারি "লার্নিং টু ড্যান্স ইন বালি নামক তথ্যচিত্রে" অন্তর্ভুক্ত ছিল। ১৯৩০ সালে গ্রেগরি বেটসন এবং মার্গারেট মিড এই তথ্যচিত্র বানান। কিন্তু ১৯৯১ সালে প্রথম এটি প্রকাশিত হয়েছিল। 
বালিনিজ ভাষায় "কবিয়ার" এর অর্থ "চমক"। সঙ্গীতের লয়ের আকস্মিক পরিবর্তনগুলি বর্ণনা করার জন্য এই নৃত্যশৈলীর এইরূপ নামকরন হয়েছে। ডুডুক আসলে একটি মালয়-ইন্দোনেশিয়ান শব্দ। বালিনিজ ভাষায় এটির সমার্থক শব্দ হল নেগাক। কিন্তু নাচে কখনোই শব্দটি ব্যবহার হয় না। এটিকে বেবাঞ্চিহান নৃত্য (যাতে পুরুষ ও স্ত্রী উভয়েই অংশ নিতে পারে) হিসেবে শ্রেণীবদ্ধ করা হয়।
সাধারণত, কবিয়ার ডুডুক নৃত্য একজন পুরুষ নর্তক দ্বারা সঞ্চালিত হয়, যদিও তার মুখসজ্জা তার লিংগ নির্ধারন প্রায় অসম্ভব করে তোলে। তার পরনে থাকে একটি কাপড়ের লম্বা টুকরো, যা সোনালী রং -এ আঁকা বিভিন্ন নকশা দিয়ে সজ্জিত থাকে, যা প্রাডা নামে পরিচিত। তার অলংকার ও মস্তক (উডেং নামে পরিচিত) সোনালি এবং ঝলমলে হয়। ডান হাতে, নৃত্যশিল্পী একটি পাখা ধরে রাখেন।
নৃত্য পরিবেশনার সময় নর্তক বেশিরভাগ সময়েই বসে থাকে বা আধ-বসা অবস্থায় থাকে। মাঝে মাঝে সে হাঁটু মুড়ে বসে থাকে। মাঝে মাঝে, পাখা হাতে, নর্তক বসা অবস্থাতেই বৃত্তাকারে ঘোরে। নৃত্যের সাথে সাথে তার চোখের অভিনয়ের মাধ্যমে সে রাগ লজ্জা ইত্যাদি বিবিধ নৃত্যরস ও আবেগের বহিপ্রকাশ ঘটায়। এই নৃত্যটি সম্পূর্ণরূপে ব্যাখ্যামূলক এবং গল্প বোঝানোর উদ্দেশ্যে পরিবেশিত হয়না।
এই নাচের সাথে পরিবেশিত সঙ্গীত দ্রুত ও জটিল ছন্দযুক্ত এবং আকর্ষণীয় শব্দের সাথে বাজানো হয়। ড্রাম বাদক প্রতি সেকেন্ডে চারটি লয়ের গতি বাজান এবং তখন গেমলান দলের অন্যান্য সদস্যদের নর্তককে সংকেত দিয়ে সেকথা জানায়। নর্তককে সঙ্গীতের তাল বজায় রেখে নৃত্য পরিবেশন করতে হয়। একটি পরিবেশনার শেষের দিকে, ড্রামার এবং নর্তক এক ধরণের দ্বৈত গানে নিযুক্ত হয়। তখন মনে হয় সঙ্গীতের লয় নিয়ন্ত্রণের জন্য তাদের মধ্যে এক কুশলতার লড়াই চলছে।
ধন্যা নায়ার

ধন্যা নায়ার (জন্ম ১৬ই জুলাই ১৯৮৪) হলেন একজন ভারতীয় পেশাদার ব্যাডমিন্টন খেলোয়াড়।
ধন্যা ১৯৮৪ সালের ১৬ই জুলাই কেরালার পালঘাটে জন্মগ্রহণ করেন এবং মহারাষ্ট্রের পুনেতে বড় হয়ে ওঠেন। তিনি সিম্বায়োসিস থেকে তাঁর বিদ্যালয় জীবন শেষ করেন এবং পুনের শিবরায় প্রতিষ্ঠান মহারাষ্ট্র কলেজ থেকে বাণিজ্যে স্নাতক হন।
ধন্যা ১৯৯৫ সাল থেকে সর্বভারতীয় ব্যাডমিন্টন টুর্নামেন্টে মহারাষ্ট্র রাজ্যের প্রতিনিধিত্ব করেছেন।
তাঁর প্রথম জাতীয় পর্যায়ে সাফল্যের স্বাদ এসেছিল ১৯৯৭ সালে, যখন তিনি গুয়াহাটিতে মিনি ন্যাশনাল টুর্নামেন্টে মিনি গার্লস ডাবলস বিভাগে জিতেছিলেন। পরের বছর, তিনি পাতিয়ালায় স্কুল গেমসে রৌপ্য পদক জিতেছিলেন।
ধন্যা ২০০২ মরশুমে আধিপত্য বিস্তার করেন, তিনি ব্যাঙ্গালোরে "আইসিআইসিআই ব্যাঙ্ক অল ইন্ডিয়া টুর্নামেন্ট", "থানে অল ইন্ডিয়া জুনিয়র", পুনেতে "সুশান্ত চিপালকাট্টি টুর্নামেন্ট" এবং চেন্নাইয়ের "কৃষ্ণ খৈতান মেমোরিয়াল টুর্নামেন্টে" মেয়েদের দ্বৈত বিভাগে উদীয়মান বিজয়ী হন। তিনি হায়দ্রাবাদের জাতীয় গেমসে রানার্সআপ এবং গুন্টুরে জুনিয়র জাতীয় গেমসে সেমিফাইনালিস্ট ছিলেন। ২০০৪ সালে ধন্যা পাকিস্তানের ইসলামাবাদে, এশিয়ান স্যাটেলাইট টুর্নামেন্টে মহিলাদের ডাবলসের মুকুট জিতেছিলেন। বিশ্ব রেলওয়ে প্রতিযোগিতায় ভারতীয় রেলের প্রতিনিধিত্ব করার সময় তিনি বিজয়ী হয়েছিলেন এবং ২০০৯ সালে তাঁর প্রদর্শনের পুনরাবৃত্তি করেছিলেন। একই বছরে, তিনি নাইরোবিতে ইয়োনেক্স কেনিয়া ইন্টারন্যাশনাল টুর্নামেন্টে মহিলাদের একক এবং ডাবল উভয় জিতে দ্বৈত মুকুট অর্জন করেন। তিনিই প্রথম ভারতীয় খেলোয়াড় যিনি এই কৃতিত্ব অর্জন করেছিলেন।
২০১৫ সালের আগস্ট মাসে বিশ্ব চ্যাম্পিয়নশিপের ২২ তম সংস্করণে, ধন্যা সাইনা নেহওয়ালের নেতৃত্বে ১৮ সদস্যের দলের অংশ ছিলেন। তিনি মহিলাদের ডাবল বিভাগে মোহিতা সহদেবের সাথে জুটি বেঁধেছিলেন। তাঁরা একসাথে ফরাসি খেলোয়াড় ডেলফাইন ল্যানসাক এবং এমিলি লেফেলের মুখোমুখি হয়েছিলেন।
ধন্যা এবং মোহিতা সহদেব ২০১৫ সালে থাইল্যান্ড ইন্টারন্যাশনাল চ্যালেঞ্জ, মালয়েশিয়া মাস্টার্স, সৈয়দ মোদি ইন্টারন্যাশনাল সহ বেশ কয়েকটি টুর্নামেন্টে জুটি বেঁধেছিলেন এবং বিশ্বের শীর্ষ ১০০ তে উঠেছিলেন।
নভেম্বর ২০১৪ - গান্ধীধাম অল ইন্ডিয়া সিনিয়র টুর্নামেন্ট, রৌপ্য
অক্টোবর ২০১৪ - ভিলওয়ারা অল ইন্ডিয়া টুর্নামেন্ট, ব্রোঞ্জ
ডিসেম্বর ২০১৩ - বাংলাদেশ আন্তর্জাতিক চ্যালেঞ্জ, রৌপ্য
মোমোকো সাকুরা

মোমোকো সাকুরা (৮ মে ১৯৬৫ - ১৫ আগস্ট ২০১৮) ছিলেন শিমিজু, শিজুওকা অঞ্চলের একজন জাপানি মাঙ্গাকা। তিনি দীর্ঘমেয়াদী মাঙ্গা চিবি মারুকো-চ্যানের স্রষ্টা হিসাবে সর্বাধিক পরিচিত।
তার আসল নাম ছিল মিকি মিউরা। তার জন্ম ৮ মে ১৯৬৫ সালে। তার আসল নাম ও তার ব্যক্তিগত জীবন সম্পর্কে খুব কমই তথ্য তিনি প্রকাশ করেছেন। 
সাকুরা ১৯৮৪ সালে একজন শিল্পী হিসাবে আত্মপ্রকাশ করেন।তার সৃষ্টি "চিবি মারুকো-চ্যান" "রিবনে" ১৯৮৬ থেকে ১৯৯৬ সাল পর্যন্ত প্রকাশিত হয়েছিল। এটি তিনি তার নিজের শৈশবের উপর ভিত্তি করে রচনা করেছিলেন, কাহিনীর পটভুমী ১৯৭৪ সালের জাপানের শহরতলি অঞ্চল। "চিবি মারুকো-চ্যানের" উপর ভিত্তি করে একটি অ্যনিমে সিরিজ ১৯৯০ থেকে ১৯৯২ পর্যন্ত প্রচারিত হয়েছিল এবং এক দ্বিতীয় সিরিজটি ১৯৯৫ সালে শুরু করেছিল যা আজও চলছে।
সাকুরা পরাবাস্তব ফ্যান্টাসি সিরিজ "কোজি-কোজির" নির্মাতা ছিলেন যা ১৯৯৭ থেকে ১৯৯৯ পর্যন্ত চলেছিল। তিনি মার্ভেলাস ইন্টারেক্টিভের সাথে ড্রিমকাস্টের টাইটেল তৈরিতে ও "সাকুরা মোমোকো গেকিজো কোজি-কোজি"তে কাজ করেছেন। গেম বয় অ্যাডভান্স "সাকুরা মোমোকো নো উকিউকি কার্নিভাল" তৈরিতে নিন্টেন্ডোর সাথে তিনি একসাথে কাজ করেছেন। ২০০৫ সালে, তিনি এক্সবক্স ৩৬০ "এভরি পার্টি" শিরোনামের জন্য চরিত্রগুলি এঁকেছিলেন।
সাকুরার কাজে সঙ্গীত এক বিশেষ প্রভাব ফেলেছিল। চিবি মারুকো-চ্যানের প্রারম্ভিক সংগ্রহগুলিতে এবং কোজি-কোজির পরাবাস্তব জগতে প্রায়শই এই প্রভাব দেখা যায়।
সাকুরা ১৫ আগস্ট, ২০১৮ সালে ৫৩ বছর বয়সে স্তন ক্যান্সারে মারা যান। তার মৃত্যুর আগে তিনি সঙ্গীতশিল্পী কাজুয়োশি সাইতোর জন্য একটি গান লিখেছিলেন। সাইতো তার ২০১৯ সালের গান ইতসুমো নো ফুকেইতে তার রচিত পঙক্তি ব্যবহার করেছেন এবং সেই গান "চিবি মারুকো-চ্যান" অ্যানিমের শেষ দৃশ্যের গান হিসাবে ব্যবহার হয়েছে।
১৯৮৯ সালে, তিনি "চিবি মারুকো-চ্যানের" জন্য শোজোর জন্য কোডানশা মাঙ্গা পুরস্কার পান।
প্রাজক্তা সাওয়ান্ত

প্রাজক্তা সাওয়ান্ত (জন্ম ২৮শে অক্টোবর, ১৯৯২) হলেন ভারতের একজন ব্যাডমিন্টন খেলোয়াড়। তিনি ২০১০ এবং ২০১১ সালে জাতীয় মহিলা ডাবলস চ্যাম্পিয়ন ছিলেন এবং ২০১০ সালে মিশ্র দ্বৈত শিরোপাও জিতেছিলেন। ২০১৩ সালে, তিনি আরতি সারা সুনীলের সাথে জুটি বেঁধে বাংলাদেশ আন্তর্জাতিক টুর্নামেন্ট জিতেছিলেন।
২০০৭ সালে, ১৪ বছর বয়সে, তিনি এশিয়ান ব্যাডমিন্টন চ্যাম্পিয়নশিপে স্বর্ণপদক জিতে প্রথম ভারতীয় মহিলা হয়ে ইতিহাস তৈরি করেছিলেন। তিনি রাজ কুমারের সাথে এই কৃতিত্ব অর্জন করেছিলেন, তাঁরা এশিয়ান ব্যান্ডমিন্টন চ্যাম্পিয়নশিপ অনূর্ধ্ব- ১৬ মিশ্র দ্বৈত শিরোপা জিতেছিলেন। ২০০৯ সালে, তিনি আবারও একই টুর্নামেন্টে ব্রোঞ্জ পদক জিতে প্রথম ভারতীয় মহিলা হয়ে ইতিহাস তৈরি করেছিলেন, কিন্তু এবার অনূর্ধ্ব- ১৯ মিশ্র দ্বৈত বিভাগে। 
২০১০ সালে, যখন তিনি অংশগ্রহণ করেছিলেন, তখন তিনি ব্যাডমিন্টন কোর্টে সর্বকনিষ্ঠ খেলোয়াড় ছিলেন। ২০১০ সালে, প্রাজক্তাকে এশিয়ান গেমসের জন্য ভারতীয় দলের সদস্য হিসেবে নির্বাচিত করা হয়েছিল, এবং তিনি এই মর্যাদাপূর্ণ ইভেন্টে অংশগ্রহণকারী সর্বকনিষ্ঠ ব্যাডমিন্টন খেলোয়াড় ছিলেন।
প্রাজক্তার কর্মব্যস্ত মনোভাব এবং সফল ক্রীড়া জীবন সত্ত্বেও, ব্যাডমিন্টন সম্প্রদায়ের মধ্যে তিনি চ্যালেঞ্জ এবং বিতর্কের মুখোমুখি হয়েছেন। ২০১২ সালে তিনি জাতীয় কোচ পুলেল্লা গোপীচাঁদের বিরুদ্ধে পক্ষপাতিত্ব ও হয়রানির অভিযোগ এনেছিলেন। এটি আরও বড় সমস্যায় পরিণত হয় যখন ব্যাডমিন্টন খেলোয়াড় জ্বালা গুট্টা ভারতীয় ব্যাডমিন্টন সার্কিটের ফাটলকে আরও উন্মোচিত করেন এবং স্বজনপ্রীতি ও পক্ষপাতিত্বের সমস্যাগুলিকে উন্মোচন করে প্রাজক্তার পক্ষ নিয়েছিলেন। যদিও শেষ পর্যন্ত এই বিতর্কের মীমাংসা হয়েছিল, কিন্তু এই ধরনের জিনিসগুলি প্রাজক্তার ক্রীড়া জীবনের পরবর্তী পর্যায়েও ছাপ ফেলেছিল।
"মিশ্র দ্বৈত"
"মহিলাদের ডাবলস"
"মিশ্র দ্বৈত"
কর্ণপর্ব

কর্ণপর্ব হল ভারতীয় মহাকাব্য "মহাভারতের" আঠারোটি পর্বের মধ্যে অষ্টমপর্ব। কর্ণপর্বের ঐতিহ্যগতভাবে ৯৬ টি অধ্যায় রয়েছে। কর্ণপর্বের সমালোচনামূলক সংস্করণে ৬৯ টি অধ্যায় রয়েছে।
কর্ণপর্ব কৌরব জোটের তৃতীয় সেনাপতি হিসেবে কর্ণের নিয়োগকে বর্ণনা করে। পর্বটি আবৃত্তি করে যে কীভাবে যুদ্ধ সবাইকে ক্লান্ত ও হতাশ করতে শুরু করে। এই পর্বটি বর্ণনা করে যে ১৮ দিন ব্যাপী কুরুক্ষেত্র যুদ্ধের ১৬তম ও ১৭তম দিনে নৃশংস যুদ্ধ কীভাবে ভয়ঙ্কর আচরণের দিকে নিয়ে যায়। এই পর্বে দুঃশাসন, বনসেন, বৃষসেন, সুশর্মা এবং অবশেষে কর্ণের মৃত্যু বর্ণনা করা হয়েছে। পর্বের শেষে, অর্জুনের সাথে প্রচণ্ড যুদ্ধে কর্ণ নিহত হন।
কর্ণপর্ব অশ্বত্থামার একটি পর্ব অন্তর্ভুক্ত করে, যা মানব জীবনের কর্মের উদ্দেশ্যের উপর দৃষ্টি নিবদ্ধ করে। এই পর্বের চূড়ান্ত ঘটনা হল কর্ণ ও অর্জুনের মধ্যে চূড়ান্ত সংঘর্ষ, যাতে কর্ণ নিহত হয়।
আনাতোলি কোকুশ

আনাতোলি কোকুশ ( ; জন্ম ১৯৫১, Kerch, RSFSR ) একজন ইউক্রেনীয় চলচ্চিত্র প্রকৌশলী, ব্যবসায়ী এবং উদ্ভাবক। ২০০৫ সালে, তিনি দুটি অস্কারে ভূষিত হন। পুরস্কারগুলি "বৈজ্ঞানিক এবং প্রকৌশল পুরস্কার" বিভাগে ছিল: একটি " রাশিয়ান আর্ম গাইরো-স্ট্যাবিলাইজড ক্যামেরা ক্রেন এবং ফ্লাইট হেডের ধারণা এবং বিকাশের জন্য" পুরস্কৃত করা হয়েছিল; অন্যটি "ক্যাসকেড সিরিজের মোশন পিকচার ক্রেনের ধারণা এবং বিকাশের জন্য" পুরস্কৃত করা হয়েছিল। ইউক্রেনের তৎকালীন ফার্স্ট লেডি কাতেরিনা ইউশচেঙ্কো ইউক্রেনীয় সিনেমায় এবং সারা বিশ্বে তার অবদানের জন্য কোকুশকে স্বীকৃতি দেওয়া হয়েছে। 
কোকুশ ১৯৭৪ সালে লেনিনগ্রাদ ইনস্টিটিউট অফ ফিল্ম ইঞ্জিনিয়ার্স থেকে স্নাতক হন। এরপর তিনি কিয়েভের দোভজেনকো ফিল্ম স্টুডিওতে কাজ শুরু করেন। 
১৯৮০-এর দশকে <ref name="shootonline/filmotechnic/russian-arm"></ref> কোকুশ ইউক্রেনের কিয়েভ <ref name="airwolffilms/russianarm"></ref> চলচ্চিত্র ও টেলিভিশন কোম্পানি ফিলমোটেকনিক প্রতিষ্ঠা করেন। <ref name="abc7/11660586"></ref> তিনি ব্যাখ্যা করেছিলেন যে "রাশিয়ান আর্ম" <ref name="filmotechnicusa/RUSSIAN-ARM-6"></ref><ref name="rbth/333637"></ref> এবং "ইউ-ক্রেন" <ref name="variety/1235206784"></ref> নামে পরিচিত যন্ত্রটিকে আসলে "অটোরোবট" বলা হয় এবং নব্বই দশকের গোড়ার দিকে যখন হলিউডে আমেরিকানরা কৌতুক করেছিল তখন এটিকে একটি কৌতুক হিসাবে ডাকনাম দেওয়া হয়েছিল। "রাশিয়ান আর্ম আবার আমেরিকায় ফিরে এসেছে" ফিলমোটেকনিক প্রধান হলিউড ছবি যেমন "টাইটানিক", "ওয়ার অফ দ্য ওয়ার্ল্ডস", "ক্যাসানোভা", এবং উক্সিয়া ফিল্ম "হিরো", অনেক রাশিয়ান ব্লকবাস্টার, সেইসাথে ইউক্রেনীয় ছবিগুলিকে ট্র্যাভেলিং ক্যাসকেড ক্রেন, ফ্লাইট হেডস এবং রাশিয়ান অস্ত্র সরবরাহ করেছে। অন্যান্য চলচ্চিত্রগুলির মধ্যে রয়েছে "দ্য ইটালিয়ান জব", "ওশেনস টুয়েলভ", "কিং আর্থার", "কিংডম অফ হেভেন", "বিন: দ্য মুভি", "ট্রান্সফরমারস", "আয়রন ম্যান 2", এবং অন্যান্য অনেক বিশাল বক্স অফিস হিট।
কেইকো তাকেমিয়া

কেইকো তাকেমিয়া (, তাকেমিয়া কেইকো, জন্ম ১৩ ফেব্রুয়ারি, ১৯৫০) একজন জাপানি মাঙ্গাকা এবং কিয়োটো সিকা বিশ্ববিদ্যালয়ের প্রাক্তন সভাপতি।
কেইকো তাকেমিয়া (বা তাকেমিয়া কেইকো) ইয়ার ২৪ দলের অন্তর্ভুক্ত, এটি শিক্ষাবিদ এবং সমালোচকদের দ্বারা ১৯৭০-এর দশকের গোড়ার দিকে উদ্ভুত নারী লেখকদের একটি দল যারা মূলত পুরুষদের দ্বারা তৈরি হওয়া থেকে সোজো মাঙ্গা (মেয়েদের জন্য মাঙ্গা)-এর উন্নতিসাধন করতে সাহায্য করেছিল। এই গোষ্ঠীর অংশ হিসাবে, তাকেমিয়া সোনেন (আক্ষরিক অর্থ- পুরুষ প্রেম) নামক এক বিশেষ সোজো মাঙ্গার একটি ধারার পথপ্রদর্শক। ১৯৭০ সালে, তিনি "বেসাতসু শোজো কমিক-" এ "সানরুম নাইট" ("ইন দ্য সানরুম") নামে একটি ঐতিহাসিক ছোট গল্প প্রকাশ করেন, যা সম্ভবত প্রথম প্রকাশিত সোনেন আই মাঙ্গা। এতে রোমানি ছেলে এবং তার ধনী সহপাঠীর মধ্যে একটি বিয়োগান্ত রোম্যান্সের চিত্র তুলে ধরা হয়েছে। এটি প্রথম রচিত মাঙ্গার একটি, যাতে দুই সমলিঙ্গিক পুরুষের মধ্যে প্রেম ও চুম্বন দেখানো হয়েছে।
তাকেমিয়া সোনেন (ছেলেদের জন্য মাঙ্গা) মাঙ্গার লেখিকা হিসাবে শোতারো ইশিনোমোরির কাজে যথেষ্ট প্রভাব ফেলেছিলেন। ১৯৭২ সালে সোরা গা সুকি (空がすき！, "আমি আকাশ ভালোবাসি!" ) প্রকাশের পর তাকেমিয়া ইউরোপ ভ্রমণ করেন। তার পরবর্তী "কাজে তো কি না উটা" ("বায়ু ও গাছের কবিতা") রচনার জন্য তিনি সেখানের জীবন সম্পর্কে বিশদ জানতে চেয়েছিলেন। এর পরে, তিনি প্রায় প্রত্যেক বছরেই ইউরোপের বিভিন্ন অঞ্চলে ভ্রমণ করেছিলেন।
তার রচিত সবচেয়ে জনপ্রিয় মাঙ্গার মধ্যে রয়েছে "কাজে তো কি না উটা" এবং "টুওয়ার্ড দ্য টেরা", যেগুলি ১৯৭০ এবং ১৯৮০ এর দশকের জনপ্রিয় ছিল। তিনি ১৯৭৮ সালে টুওয়ার্ড দ্য টেরা- এর জন্য শ্রেষ্ঠ বিজ্ঞান কল্পকাহিনী মাঙ্গা লেখিকা হিসাবে নবম সিউন পুরস্কার পান। ১৯৮০ সালে "কাজে তো কি না উটা" এবং "টুওয়ার্ড দ্য টেরা-" এর জন্য সোজো এবং সোনেন বিভাগে ২৫তম (১৯৭৯) শোগাকুকান মাঙ্গা পুরস্কার পান। সোজো এবং সোনেন উভয় প্রকার মাঙ্গা রচনায় দক্ষ তিনি প্রথম সফল মহিলা মাঙ্গা শিল্পীদের একজন হিসাবে বিবেচিত হন। তার অনেক সিরিজই অ্যানিমে রূপান্তরিত হয়েছে যার মধ্যে উল্লেখযোগ্য ১৯৮০ ও ২০০৭ সালের "টুওয়ার্ড দ্য টেরা", ১৯৮১ সালের "নাতসু এ না টোবিরা", ১৯৮২ সালের "অ্যান্ড্রোমেডা স্টোরিস", ১৯৮৭ সালে "কাজে তো কি না উটা"। ১৯৮৩ সালে তাকেমিয়া অন্যান্য উল্লেখযোগ্য মাঙ্গা শিল্পীদের সাথে থিয়েট্রিকাল অ্যানিমে ফিল্ম "ক্রাশার জো: দ্য মুভিতে" বিশেষ ডিজাইনার হিসাবে কাজ করেছিলেন।
২০০১ সালে তার অবদানের জন্য তিনি অ্যাভন পুরস্কার পেয়েছিলেন। ২০০৯ থেকে ২০১৪ পর্যন্ত, তিনি তেজুকা ওসামু সাংস্কৃতিক পুরস্কারের জন্য বাছাই কমিটির সদস্য হিসেবে কাজ করেছেন। ২০১২ সালে, তিনি তার সম্পূর্ণ কাজের স্বীকৃতিস্বরূপ জাপান কার্টুনিস্ট অ্যাসোসিয়েশনের পক্ষ থেকে পুরস্কার পান। ২০১৪ সালে, তিনি মাঙ্গায় অবদানের জন্য জাপানের অভ্যন্তরীণ ব্যবস্থা ও যোগাযোগ মন্ত্রক কর্তৃক বেগুনি রিবনের সাথে মেডেল অফ অনারে ভূষিত হন।
আল কায়েদা সম্পর্কিত জিহাদি গোষ্ঠীর তালিকা

এটি উইকিপিডিয়ার তালিকা নিবন্ধ। এখানে বৈশ্বিক জিহাদি সংগঠন আল কায়েদা সম্পর্কিত অন্য জিহাদি গোষ্ঠীসমূহের তালিকা প্রদান করা হয়েছে। তালিকাটি সংক্ষিপ্ত ও বর্ধিত হওয়ার সম্ভাবনা রাখে।
নিম্নোক্ত গোষ্ঠীগুলি আল কায়েদার প্রাক্তন সহযোগী গোষ্ঠী হিসেবে ছিল। বর্তমান সে সব বিচ্ছিন্ন বা বিলুপ্ত:
সোনু আনন্দ শর্মা

সোনু আনন্দ শর্মা (জন্ম ৮ই মার্চ ১৯৭৫) হলেন একজন প্রাক্তন ভারতীয় বধির ব্যাডমিন্টন খেলোয়াড়। তিনি জন্মগতভাবে বধির ও মূক। জন্মের সময় তাঁর উভয় কানে ১০০% শ্রবণ প্রতিবন্ধকতা ছিল। তিনি ১৯৯৭ এবং ২০০৯ সালে দুবার ডেফলিম্পিকে ভারতের প্রতিনিধিত্ব করেছেন। 
২০১৯ সালের মার্চ মাসে, আন্তর্জাতিক নারী দিবসের সাথে মিলিয়ে এবং কাকতালীয়ভাবে তাঁর ৪৬তম জন্মদিনে তাঁকে দিল্লি সরকার এবং দিল্লি কমিশন ফর উইমেন সোসাইটি দ্বারা নারী শক্তি পুরস্কারের একজন প্রাপক হিসাবে সম্মানিত করা হয়েছিল। তিনি এই প্রাসঙ্গিক মর্যাদাপূর্ণ পুরস্কার প্রাপ্তির ক্ষেত্রে ছিলেন প্রথম বধির মহিলা।
সোনু আনন্দ শর্মা ১৯৯৭ সালের গ্রীষ্মকালীন ডেফলিম্পিকে তাঁর প্রথম বধির অলিম্পিক হিসেবে আত্মপ্রকাশ করেন। তিনি মিশ্র দলগত ইভেন্টে স্বর্ণপদক জয় করেন, এখানে অন্যান্য বিশিষ্ট খেলোয়াড় যেমন রাজীব বাগ্গা এবং রোহিত ভাকেরও অংশ নিয়েছিলেন। তিনি ২০০৯ গ্রীষ্মকালীন বধির অলিম্পিকেও অংশ নিয়েছিলেন কিন্তু সেখানে কোন পদক জিততে পারেন নি। 
আন্তর্জাতিক এবং ঘরোয়া পর্যায়ে ব্যাডমিন্টন খেলা থেকে অবসর নেওয়ার পর, অল ইন্ডিয়া স্পোর্টস কাউন্সিল অফ দ্য ডেফ (এআইএসসিডি) ভারতের একজন মহিলা প্রতিনিধি হিসেবে তাঁকে নির্বাচিত করেছিল, বধিরদের জন্য আন্তর্জাতিক ক্রীড়া কমিটির অন্যতম সদস্য হিসেবে যোগদান করার জন্য। এই প্রথম কোনো মহিলাকে এমন পদে নির্বাচিত করা হয়েছিল। তারপরে, তাঁকে ব্যাডমিন্টনের জন্য সাম্মানিক টেকনিক্যাল ডিরেক্টর করা হয়। তিনি ২০১৭ গ্রীষ্মকালীন বধির অলিম্পিকে ভারতের প্রতিনিধিত্বকারী ব্যাডমিন্টন দলের অন্যতম প্রশিক্ষক হিসেবেও কাজ করেছেন।
সোনু বিয়ে করেছেন সোমেশ শর্মাকে, যিনি একজন জাতীয় পর্যায়ের ক্রিকেটার। তাঁদের দুটি সন্তান রয়েছে, যাদের নাম সোম্যা শর্মা এবং সক্ষম শর্মা।
তুষার দেশপাণ্ডে

তুষার দেশপান্ডে (জন্ম ১৫ মে ১৯৯৫) একজন ভারতীয় ক্রিকেটার । ৬ অক্টোবর ২০১৬ তারিখে ২০১৬-১৭ রণজি ট্রফিতে মুম্বাইয়ের হয়ে প্রথম-শ্রেণীর ক্রিকেটে অভিষেক হয় তিনি ২০১৮-১৯ বিজয় হাজারে ট্রফিতে ১৯ সেপ্টেম্বর ২০১৮ তারিখে মুম্বাইয়ের হয়ে তার লিস্ট এ অভিষেক করেছিলেন পরের মাসে, তাকে ২০১৮-১৯ রণজি ট্রফির পূর্বে নজরে রাখার মতো আটজন খেলোয়াড়ের একজন হিসেবে নামকরণ করা হয়। 
আগস্ট ২০১৯-এ, তাকে ২০১৯-২০ দুলীপ ট্রফির জন্য ইন্ডিয়া ব্লু দলের স্কোয়াডে নামাঙ্কিত করা হয়েছিল। ২০২০ আইপিএল নিলামে, ২০২০ ইন্ডিয়ান প্রিমিয়ার লিগের পূর্বে দিল্লি ক্যাপিটালস তাকে কিনে নেয়। ২০২২ সালের ফেব্রুয়ারিতে, ২০২২ ইন্ডিয়ান প্রিমিয়ার লিগ প্রতিযোগিতার নিলামে চেন্নাই সুপার কিংস তাকে কিনে নেয়।
চেন লিটিং

চেন লিটিং (; ২০ অক্টোবর ১৯১০ - ২৭ আগস্ট ২০১৩) ছিলেন একজন চীনা নাট্যকার, নাটক ও চলচ্চিত্র পরিচালক, চিত্রনাট্যকার এবং চলচ্চিত্র তাত্ত্বিক। তিনি শি ডংশান, কাই চুশেং এবং ঝেং জুনলির সাথে প্রাক-কমিউনিস্ট চীনের অন্যতম বিশিষ্ট চলচ্চিত্র পরিচালক এবং চিত্রনাট্যকার ছিলেন। তার সবচেয়ে বিখ্যাত চলচ্চিত্র ছিল উইমেন সাইড বাই সাইড (১৯৪৯)।
চেন একটি শিশু হিসাবে পরিত্যক্ত হয়েছিল এবং তারপরে শৈশবকালে পালক বাবা-মা উভয়কেই হারিয়েছিল।চলচ্চিত্র পরিচালক হওয়ার আগে চেন মূলত নাটকে কাজ করতেন। তার দেশাত্মবোধক নাটক পুট ডাউন ইওর হুইপ ছিল অত্যন্ত প্রভাবশালী এবং চীনে জাপানি আগ্রাসনের সময়অগণিত বার প্রদর্শিত হয়েছিল।যুদ্ধের সময় তিনি "কিউ ইউয়ান" নাটকের একটি বিখ্যাত মঞ্চ তৈরি করেছিলেন এবং চলচ্চিত্র তত্ত্বের উপর প্রথম চীনা বইগুলির মধ্যে একটি লিখেছিলেন।
১৯৫০ এর দশকের গোড়ার দিকে, রাজনৈতিক কারণে চীন সরকার কর্তৃক চলচ্চিত্র নির্মাণের চেনের প্রচেষ্টা বারবার ব্যর্থ হয়েছিল। নৈতিক কারণে পিআরসি সরকার দ্বারা চলচ্চিত্র নির্মাণের চেনের প্রচেষ্টা বারবার ব্যর্থ হয়েছিল। সাংস্কৃতিক বিপ্লবের সময় কারারুদ্ধ হওয়ার আগে তিনি তিয়ানমা ফিল্ম স্টুডিওর মহাব্যবস্থাপক হিসাবে কাজ করেছিলেন। সময়ের শেষে তার পুনর্বাসনের পরে, তিনি ঐতিহাসিক চলচ্চিত্র " দা ফেং গে" তিন বছর ব্যয় করেছিলেন, তবে রাজনীতির কারণে সেই চলচ্চিত্রটিও বাতিল হওয়ার পরে অবসর নিয়েছিলেন।
চেন ১৯১০ সালের ২০ শে অক্টোবরসাংহাইতে জন্মগ্রহণ, তাকে শিশু হিসাবে পরিত্যক্ত করা হয়েছিল এবং পালক পিতা-মাতা দ্বারা দত্তক নেওয়া হয়েছিল। যাইহোক, তিনি চার বছর বয়সে তার দত্তক পিতাকে হারান এবং তিন বছর পরে তার দত্তক মাও মারা যান। চেন তার চাচা, তার দত্তক পিতার ভাই দ্বারা বড় হয়েছিলেন॥ তিনি ১২ বছর বয়সে জিয়াংয়িন একটি বোর্ডিং স্কুলে ভর্তি হন এবং ১৯২৪ সালে সাংহাইয়ের চেংঝং মিডল স্কুলে ভর্তি হন। চেংঝংয়ে উচ্চ বিদ্যালয়ের ছাত্র হিসাবে, চেন চতুর্থ মে আন্দোলনের-পরবর্তী আধুনিক নাটকের উত্থান দ্বারা প্রভাবিত হয়েছিলেন।১৯২৮ সালে, তিনি সাংহাইয়ের তাশিয়া বিশ্ববিদ্যালয়ে (ইস্ট চায়না নরমাল ইউনিভার্সিটির পূর্বসূরী) ভর্তি হন, যেখানে তিনি আইরিশ নাট্যকার লেডি গ্রেগরি একটি নাটক দ্য রাইজিং অব দ্য মুন অনুবাদ, পরিচালনা এবং অভিনয় করেছিলেন। এটি ছিল নাটকটির প্রথম চীনা প্রযোজনা।
মোঃ সোহরাওয়ারদী

মোঃ সোহরাওয়ারদী বাংলাদেশ সুপ্রিম কোর্টের হাইকোর্ট বিভাগের একজন বিচারপতি। 
সোহরাওয়ারদী ১৯৭০ সালের ৫ ডিসেম্বর জন্মগ্রহণ করেন তিনি ঢাকা বিশ্ববিদ্যালয় থেকে আইন বিষয়ে স্নাতক ও স্নাতকোত্তর সম্পন্ন করেন। 
সোহরাওয়ারদী ১৯৯৪ সালের ১৬ ই অক্টোবর জেলা আদালতের আইনজীবী হয়।
১৯৯৬ সালের ২৯ সেপ্টেম্বর সোহরাওয়ারদী বাংলাদেশ সুপ্রিম কোর্টের হাইকোর্ট বিভাগের আইনজীবী হন।
২০১৪ সালের ২৩ অক্টোবর সোহরাওয়ারদী বাংলাদেশের সুপ্রিম কোর্টের আপিল বিভাগের আইনজীবী হয়।
২০১৫ সালের ১২ ফেব্রুয়ারি সোহরাওয়ারদী বাংলাদেশ সুপ্রিম কোর্টের হাইকোর্ট বিভাগের অতিরিক্ত বিচারক নিযুক্ত হন। ১৫ সেপ্টেম্বর সোহরাওয়ার্দীকে আন্তর্জাতিক অপরাধ ট্রাইব্যুনাল - ১ - এর বিচারক করা হয় ।
২০১৭ সালের ৮ ফেব্রুয়ারি সোহরাওয়ারদী বাংলাদেশ সুপ্রিম কোর্টের হাইকোর্ট বিভাগের স্থায়ী বিচারক নিযুক্ত হন। ২০ এপ্রিল বিচারপতি আনোয়ারুল হক ও বিচারপতি মো. শাহিনুর ইসলামের সমন্বয়ে গঠিত বেঞ্চ সৈয়দ মোহাম্মদ হোসেন ও মোহাম্মদ মোসলেম প্রধানকে বাংলাদেশের স্বাধীনতা যুদ্ধের সময় যুদ্ধাপরাধে জড়িত থাকার দায়ে মৃত্যুদণ্ড দেন ।
২০১৮ সালের নভেম্বরে সোহরাওয়ারদী এবং বিচারপতি তারিক উল হাকিম একটি আদেশ জারি করে বাংলাদেশ নির্বাচন কমিশনকে নজমুল হুদার গঠিত তৃণমূল বি এন পি - কে নিবন্ধিত করতে বলেন। ২০১৮ সালের ডিসেম্বরে সোহরাওয়ার্দী এবং বিচারপতি তারিক উল হাকিম বাংলাদেশ নির্বাচন কমিশনকে আগামী ৩১ ডিসেম্বর অনুষ্ঠিত হতে যাওয়া একাদশ জাতীয় সংসদ নির্বাচনে ময়মনসিংহ-১ আসনের জন্য আফজাল এইচ খানের প্রার্থিতা গ্রহণ করার নির্দেশ দেন।
সন্তোষ কুমার সেন

অধ্যাপক ডা.সন্তোষকুমার সেন ( ১৯১০–১৯৭৯) ছিলেন আন্তর্জাতিক খ্যাতিসম্পন্ন ভারতীয় বাঙালি শল্যচিকিৎসক। ১৯৪৬ খ্রিস্টাব্দে তিনিই প্রথম ভারতে হৃদপিণ্ডের শল্যচিকিৎসা করেন। দ্য অ্যাসোসিয়েশন অফ সার্জন অফ ইন্ডিয়া'র সভাপতি ছিলেন তিনি। তিনিই প্রথম ভারতীয় শল্যচিকিৎসক যিনি ইংল্যান্ডের রয়্যাল কলেজ অফ সার্জনসের ফেলো নির্বাচিত হন।
সন্তোষকুমার সেন ১৯১০ খ্রিস্টাব্দের ২১ অক্টোবর দিল্লিতে জন্মগ্রহণ করেন। পিতা জে কে সেন। দিল্লিতে প্রাথমিক শিক্ষার পর, তিনি লাহোর থেকে মেডিসিনে স্নাতক হন এবং ভিয়েনায় যান। ১৯৩৬ খ্রিস্টাব্দে এম.ডি ডিগ্রি লাভ করেন। লরেঞ্জ বোহলার সহ অনেক বিখ্যাত সার্জনের অধীনে অস্ত্রোপচারের অনুশীলন করেন। এরপর বার্লিনে কিছুদিন স্যুরব্রুখের কাছে একসঙ্গে করে ১৯৩৭ খ্রিস্টাব্দে এডিনবার্গ যান এবং বছরেই রয়্যাল কলেজ অফ সার্জনস হতে এফ.আর.সি.এস হন।
১৯৩৮ খ্রিস্টাব্দে ভারতে ফিরে এসে তিনি নতুন দিল্লির আরউইন হাসপাতালে (বর্তমান লোক নায়ক জয় প্রকাশ নারায়ণ হাসপাতাল) অবৈতনিক শল্যচিকিৎসক হিসাবে কাজ শুরু করেন। আরউইন হাসপাতালে থাকাকালীন, তিনি মৌলানা আজাদ মেডিকেল কলেজ প্রতিষ্ঠায় সহায়তা করেন। সেখানে তিনি প্রথম অনারারি ফ্যাকাল্টি সার্জন এবং স্নাতকোত্তর অধ্যয়নের প্রধান হিসাবে দায়িত্ব পালন করেন। ১৯৪৬ খ্রিস্টাব্দে তিনিই প্রথম হৃদপিণ্ডের শল্যচিকিৎসা করেন। তিনি লেডি হার্ডিঞ্জ মেডিক্যাল কলেজের লেকচারার, আরউইন হাসপাতালের মেডিকেল সুপারিনটেন্ডেট ও দিল্লির অ্যাডিশনাল সিভিল সার্জন হিসাবেও কর্মরত থাকেন। ১৯৪৭ খ্রিস্টাব্দে ভি পি চেস্ট ইনস্টিটিউটে লেকচারার পদে নিযুক্ত হয়ে আমৃত্যু তার সঙ্গে যুক্ত থাকেন। সিলভার জুবিলি টিউবারকিউলোসিস হসপিটালের অবৈতনিক শল্যচিকিৎসক ছিলেন। ১৯৫৫ খ্রিস্টাব্দে চাকরি ছেড়ে নিজে নার্সিংহোম স্থাপন করেন। দিল্লির বিভিন্ন হাসপাতাল, চিকিৎসা প্রতিষ্ঠানের সঙ্গে নানাভাবে যুক্ত ছিলেন। দিল্লির সার্জিক্যাল সোসাইটির প্রতিষ্ঠাতা সদস্যদের অন্যতম ছিলেন, বিশ্বের প্রাচীনতম মেডিকেল অ্যাসোসিয়েশন- দিল্লি মেডিকেল অ্যাসোসিয়েশনের সভাপতির দায়িত্ব পালন করেছিলেন। তিনি ১৯৫৯ খ্রিস্টাব্দে 'দ্য অ্যাসোসিয়েশন অফ সার্জনস অফ ইন্ডিয়া'র সভাপতি হিসাবেও দায়িত্ব পালন করেন। তিনি ১৯৫৯ সালে অ্যাসোসিয়েশন অফ সার্জনস অফ ইন্ডিয়ার সভাপতি হিসেবেও দায়িত্ব পালন করেন।
ভারত সরকার অধ্যাপক ডা. সন্তোষকুমার সেনকে ১৯৬২ খ্রিস্টাব্দে দেশের তৃতীয় সর্বোচ্চ বেসামরিক পুরস্কার পদ্মভূষণে ভূষিত করে।
ড. সন্তোষকুমার সেন এক মহিলা চিকিৎসক সীতাকে বিবাহ করেন। তাদের এক ছেলে এবং দুই মেয়ে ছিল। ড. সেন ১৯৭৯ খ্রিস্টাব্দে প্রয়াত হন।
রাম নারায়ণ চক্রবর্তী

রাম নারায়ণ চক্রবর্তী (১৯১৬-২০০৭) ছিলেন একজন ভারতীয় ফাইটোকেমিস্ট, বিজ্ঞানী এবং প্রাক্তন ইন্ডিয়ান ইনস্টিটিউট অফ এক্সপেরিমেন্টাল মেডিসিন (বর্তমান ইন্ডিয়ান ইনস্টিটিউট অফ কেমিক্যাল বায়োলজি) এর পরিচালক, যিনি ঔষধি রসায়ন বিজ্ঞানে তাঁর অবদানের জন্য পরিচিত। ১৯১৬ সালে জন্মগ্রহণ করেন, তিনি কলকাতা বিশ্ববিদ্যালয় থেকে ডিএসসি ডিগ্রি অর্জন করেন এবং ইন্ডিয়ান ইনস্টিটিউট অফ এক্সপেরিমেন্টাল মেডিসিনের পরিচালক হওয়ার আগে কলকাতা স্কুল অফ ট্রপিক্যাল মেডিসিনের অধ্যাপক এবং ডেপুটি ডিরেক্টর হিসেবে কাজ করেন। তার গবেষণাগুলি ঔষধি গাছের গবেষণায় সহায়তা করেছে বলে জানা গেছে এবং তার দ্বারা প্রকাশিত বেশ কয়েকটি নিবন্ধের মাধ্যমে নথিভুক্ত করা হয়েছে। তিনি রয়্যাল সোসাইটি অফ কেমিস্ট্রির একজন সভ্য এবং ইন্ডিয়ান ন্যাশনাল সায়েন্স একাডেমির একজন নির্বাচিত ফেলো ছিলেন। বিজ্ঞানে অবদানের জন্য ভারত সরকার তাকে ১৯৭২ সালে তৃতীয় সর্বোচ্চ বেসামরিক সম্মান পদ্মভূষণে ভূষিত করে। 
তিনি ৩১ মে ২০০৭ সালে ৯১ বছর বয়সে মারা যান। পোস্ট গ্র্যাজুয়েট ইনস্টিটিউট অফ মেডিকেল এডুকেশন অ্যান্ড রিসার্চ (পিজিআইএমইআর) চক্রবর্তীর সম্মানে একটি বার্ষিক বক্তৃতা, "অধ্যাপক আর এন চক্রবর্তী মেমোরিয়াল বক্তৃতা" প্রতিষ্ঠা করেছে।
মো. খায়রুল আলম

মো. খায়রুল আলম বাংলাদেশ সুপ্রিম কোর্টের হাইকোর্ট বিভাগের একজন বিচারপতি।
আলম ১৯৭১ সালের ১৫ নভেম্বর জন্মগ্রহণ করেন। তিনি ব্যাচেলর অফ ল এবং মাস্টার অফ ল সম্পন্ন করেন।
১৯৯৭ সালের ৩ মার্চ আলম জেলা আদালতের এবং ১৯৯৭ সালের ৩০ অক্টোবর হাইকোর্ট বিভাগের আইনজীবী হন।
আলম ২০১৮ সালের ৩১ মে হাইকোর্ট বিভাগের অতিরিক্ত বিচারক নিযুক্ত হন। জুলাই মাসে আলম এবং বিচারপতি এ বি এম হাসান বাদল ফারাজির জামিনের আবেদন খারিজ করে দেন , যিনি ভারতে হত্যার দায়ে দোষী সাব্যস্ত হয়ে যাবজ্জীবন কারাদণ্ডে দণ্ডিত হয়েছিলেন এবং বাকি সাজা ভোগ করার জন্য তাকে বাংলাদেশে ফিরিয়ে আনা হয়েছিল। ডিসেম্বর মাসে আলম এবং বিচারপতি এ বি এম হাসান ২০১৮ সালের বাংলাদেশের সাধারণ নির্বাচনে জামায়াতে ইসলামীর ২৫ জন রাজনীতিবিদের দাঁড়ানোর পথ প্রশস্ত করেন। আওয়ামী লীগ প্রার্থী ও জাতীয় পার্টির প্রার্থীর আবেদনের প্রেক্ষিতে ইলিয়াস আলীর স্ত্রী তাহসিনা রুশদির লুনা এবং বাংলাদেশ জাতীয়তাবাদী দলের এম রশিদুজ্জমান মিল্লাতের প্রার্থিতার ওপর স্থগিতাদেশ জারি করেন আলম ও বিচারপতি এ বি এম হাসান। একজন অবসরপ্রাপ্ত সরকারি কর্মচারী হিসেবে লুনাকে নির্বাচনে দাঁড়ানোর আগে তিন বছর অপেক্ষা করতে হয়েছিল এবং মিল্লাতকে এর আগে একটি দুর্নীতির মামলায় দোষী সাব্যস্ত করা হয়েছিল।
২০১৯ সালের জুলাই মাসে আলম ও বিচারপতি জে বি এম হাসান ঢাকা জল সরবরাহ ও পয়ঃনিষ্কাশন কর্তৃপক্ষকে নিরাপদ পানীয় জল সরবরাহের নির্দেশ দেন।
২০২০ সালের ৩০ শে মে রাষ্ট্রপতি মোহাম্মদ আবদুল হামিদ আলমকে হাইকোর্ট বিভাগের স্থায়ী বিচারক নিযুক্ত করেন । ২০২০ সালের আগস্টে আলম এবং বিচারপতি জেবিএম হাসান দুই পুলিশ অফিসার - পুলিশ সুপার মুস্তাফিজুর রহমান এবং মোহাম্মদ মীজানুর রহমান শেলীর বিরুদ্ধে ব্যবস্থা নেওয়ার আবেদন প্রত্যাখ্যান করেন , যারা ফেসবুকে মেজর সিনহা মোহাম্মদ রাশেদ খান হত্যা মামলার এক সাক্ষীর বিরুদ্ধে প্রযুক্তিগত কারণে নেতিবাচক মন্তব্য করেছিলেন । সেপ্টেম্বরে বিচারপতি জে বি এম হাসান এবং মো. আলম বাংলাদেশ বিমান বাহিনী ও বাংলাদেশ রাইফেলসের প্রায় ১২০০ জন কর্মীর মধ্যে যাদের মর্যাদা বাতিল করা হয়েছিল , তাঁদের মধ্যে ১২০ জনের স্বাধীনতা সংগ্রামীর মর্যাদা বাতিল করে সরকারি আদেশের ওপর ছয় মাসের স্থগিতাদেশ জারি করেন ।
২০২৩ সালের ফেব্রুয়ারিতে আলম এবং বিচারপতি নাইমা হায়দার একটি রায় জারি করে ঘোষণা করেন যে , শিক্ষা প্রতিষ্ঠানগুলি শিক্ষার্থীদের ভর্তি ফর্মে তাদের বৈবাহিক অবস্থা প্রকাশ করতে বাধ্য করতে পারে না ।
মাদারীপুর আহমদিয়া কামিল মাদ্রাসা

মাদারীপুর আহমদিয়া কামিল স্নাতকোত্তর মাদ্রাসা ঢাকা বিভাগের মাদারীপুর জেলার সদর উপজেলার একটি উল্লেখযোগ্য আলিয়া মাদ্রাসা। মাদ্রাসাটি ১৯৪৯ সালে পখীরা দরবার শরীফের পীর মাওলানা নুর মোহাম্মদ কর্তৃক প্রতিষ্ঠিত হয়। মাদ্রাসাটির দাখিল ও আলিম স্তর বাংলাদেশ মাদ্রাসা শিক্ষাবোর্ডের অধীনে পরিচালিত হয় আর ফাজিল ও কামিল স্তর ইসলামি আরবি বিশ্ববিদ্যালয় কর্তৃক পরিচালিত হয়। মাদ্রাসার বর্তমান অধ্যক্ষের নাম মোহাম্মাদ আমিনুল ইসলাম। এই মাদ্রাসার সভাপতির দায়িত্ব পালন করেন পখীরা দরবার শরীফের পীর। মাদ্রাসার বর্তমানে ৪১ জন শিক্ষক-কর্মচারী ও ৯০০ জন শিক্ষার্থী রয়েছে। মাদ্রাসার পুরো ক্যাম্পাস ১ একর ২২ শতাংশ জমির উপরে অবস্থিত।
মাদ্রাসার প্রতিষ্ঠাতা মাওলানা নুর মোহাম্মদ ছারছিনা দরবারের পীর আল্লামা নেছারুদ্দিনের খেলাফত প্রাপ্ত পীর ছিলেন। তিনি তার হাতে বাইয়াত গ্রহণ করে নিজ এলাকায় ইসলামি শিক্ষা বিনির্মাণের প্রচেষ্টা চালান, তিনি পখীরা দরবার শরীফ প্রতিষ্ঠা করেন এবং আড়িয়াল খাঁ নদীর তীরে মহিষের চর গ্রামে মাদ্রাসাটি প্রতিষ্ঠা করেন। মাদ্রাসাটি প্রতিষ্ঠার পরে ১৯৮৪ সালে নদী ভাঙ্গনের কারণে অড়িয়াল খাঁ নদীর গর্ভে বিলীন হয়ে যায়। এরপরে প্রতিস্থাতার একজন মুরিদ বর্তমানের কুকরাইল গ্রামে ১ একর ২২ শতাংশ জমি দান করেন, এবং এই জমির উপরে মাদ্রাসাটি পুনঃস্থাপিত হয়। বর্তমানে মাদ্রাসাটি মাদারীপুর সদর উপজেলার শহীদ আব্দুস সাত্তার সড়কের কুকরাইল গ্রামে অবস্থিত।
২০২২ সালে শাহ সুফি নুর মোহাম্মদ (রহ.) ভবনের চারতলা বিশিষ্ট নতুন ভবনের উদ্বোধন করা হয়, উদ্বোধন করেন এমপি শাজাহান খান।
মাদ্রাসায় প্রাথমিক শিক্ষাস্তর ইবতেদায়ী থেকে শুরু করে আলিয়া মাদ্রাসার সর্বোচ্চ পর্যায় কামিল শ্রেণী পর্যন্ত রয়েছে। এছাড়ারাও এই মাদ্রাসার দাখিল ও আলিম উভয় স্তরে বিজ্ঞান ও মানবিক শাখা বিদ্যমান রয়েছে। এছাড়াও এই মাদ্রাসার ফাজিল ও কামিল পর্যায়ে আল কুরআন এন্ড ইসলামিক স্টাডিজ, আল হাদিস এন্ড ইসলামিক স্টাডিজ, দাওয়াহ প্রভৃতি বিভাগ চালু আছে। এছাড়াও এই মাদ্রাসার বহু শিক্ষার্থীরা উচ্চ শিক্ষার জন্য বাংলাদেশের বিভিন্ন বিশ্ববিদ্যালয়ে ভর্তির সুযোগ পেয়ে থাকে। বিজ্ঞান বিভাগের শিক্ষার্থীরা বিজ্ঞান মেলায় অংশগ্রহণ করে থাকে।
মাদ্রাসাটি ২০০৬ সালে সংশোধনী আইন অনুসারে কুষ্টিয়া ইসলামী বিশ্ববিদ্যালয়ের অধিভুক্তি লাভ করে। এরপরে ২০১৬ সালে মাদ্রাসাটি ইসলামি আরবি বিশ্ববিদ্যালয়ের অধীনে পুনরায় অধিভুক্তি লাভ করে।
২০২২–২৩ লা লিগা

২০২২–২৩ লা লিগা, যেটি স্পনরশিপ সংক্রান্ত কারণে লা লিগা সান্তান্দের নামেও পরিচিত, ছিল স্পেনীয় লা লিগার ৯২ তম আসর। স্পেনীয় ফুটবল প্রতিযোগীতার সর্বোচ্চ এই আসরটি ১২ অগাস্ট ২০২২ তারিখে শুরু হয় এবং ৪ জুন ২০২৩ তারিখে শেষ হয়। রিয়াল মাদ্রিদ ছিল লা লিগার পূর্ববর্তী আসরের চ্যাম্পিয়ন, যারা সে মৌসুমে রেকর্ড ৩৫ তম শিরোপা জয় করে।
১৪ মে ২০২৩ এস্পানিওলের বিরুদ্ধে ৪-২ গোলে জয়ের পর বার্সেলোনা চারটি ম্যাচ বাকি রেখেই চ্যাম্পিয়নশিপ নিশ্চিত করে যেটি ছিল ক্লাবটির ২৭তম লীগ শিরোপা এবং ২০১৮-১৯ মৌসুমের পর প্রথম। 
লা লিগায় ম্যাচপ্রতি সর্বনিম্ন গোল হজম করা গোলরক্ষককে মার্কা কর্তৃক জামোরা ট্রফি প্রদান করা হয়। এই ট্রফি পেতে হলে একজন গোলরক্ষকে কমপক্ষে ৬০ মিনিট করে ২৮ টি ম্যাচ খেলতে হয়।
 : ম্যাচে মোট চারটি গোল করেছেন
সাদাত আবুল মাসুদ

জাস্টিস সৈয়দ সাদাত আবুল মাসুদ (১৯ ফেব্রুয়ারি ১৮১৫ - ৩ জানুয়ারি ১৯৯১) ছিলেন একজন ভারতীয় আইনজীবী, বিচারক এবং কলকাতা হাইকোর্টের প্রাক্তন বিচারপতি, যিনি অস্থায়ী প্রধান বিচারপতি হিসাবে অবসর নেন। তিনি কাসু ব্রহ্মানন্দ রেড্ডির নেতৃত্ব গঠিত চার সদস্যের ভারতের ষষ্ঠ অর্থ কমিশনের অন্যতম বাঙালি জজ সদস্য ছিলেন। ২০১২ খ্রিস্টাব্দের মার্চ মাসে বাংলাদেশ সরকার তাকে মুক্তিযুদ্ধে সহায়তাকারী হিসাবে ফ্রেন্ডস অফ লিবারেশন ওয়ার সম্মান প্রদান করে। ১৯৮৫ খ্রিস্টাব্দেভারত সরকার সমাজসেবার জন্য তাকে দেশের তৃতীয় সর্বোচ্চ বেসামরিক পুরস্কার পদ্মভূষণে ভূষিত করে। 
সৈয়দ সাদাত আবুল মাসুদের জন্ম ১৯১৫ খ্রিস্টাব্দের ১৯ ফেব্রুয়ারি ব্রিটিশ ভারতের অবিভক্ত বাংলার অধুনা হাওড়া জেলার আজানগাছি। পিতা অবিভক্ত বাংলার কলকাতা হাইকোর্টের প্রধান বিচারপতি স্যার সৈয়দ নাসিম আলি। ১৯৩০ খ্রিস্টাব্দে কলকাতার ভবানীপুর মিত্র ইনস্টিটিউশন থেকে বৃত্তিসহ ম্যাট্রিক, ১৯৩৪ খ্রিস্টাব্দে দর্শনশাস্ত্রে অনার্স নিয়ে বি.এ এবং ১৯৩৬ খ্রিস্টাব্দে এম.এ পাশ করে ব্যরিস্টারি পড়তে ইংল্যান্ড যান। ১৯৩৯ খ্রিস্টাব্দে দ্বিতীয় বিশ্বযুদ্ধ শুরু হলে তিনি পড়া শেষ না করে দেশে ফিরে আসেন এবং কলকাতায় আইন পড়া সমাপ্ত করেন। লন্ডনে হিটলার কর্তৃক বোমা বর্ষের জন্য ১৯৪১-৪২ খ্রিস্টাব্দের ব্যারিস্টারি পরীক্ষা দিল্লিতে অনুষ্ঠিত হয় এবং তার ফল ১৯৪৪ খ্রিস্টাব্দে প্রকাশিত হয়। 
ব্যারিস্টারি পরীক্ষার ফল বের হবার আগেই তিনি এ.আর.পি'তে স্টাফ অফিসার পদে চাকরি নেন। ফল প্রকাশের পর চাকরি ছেড়ে কলকাতা হাইকোর্টে প্রাকটিশ শুরু করেন। এর পাশাপাশি তিনি ১৯৪৬ খ্রিস্টাব্দ হতে ১৯৬২ খ্রিস্টাব্দ পর্যন্ত সন্ধ্যায় কলকাতা বিশ্ববিদ্যালয়ে আইনের অধ্যাপনা করেন। ১৯৬৪ খ্রিস্টাব্দে তিনি হাইকোর্টের জজ নিযুক্ত হন। ১৯৫৪ খ্রিস্টাব্দে প্রধানমন্ত্রী জওহরলাল নেহরুর নেতৃত্বে দেড় মাস চীন ভ্রমণ করেন। ১৯৬০ খ্রিস্টাব্দ হতে ১৯৭২ খ্রিস্টাব্দ পর্যন্ত তিনি বিশ্বভারতীর কোষাধ্যক্ষ ছিলেন। এরপর ১৯৭২ খ্রিস্টাব্দে কাসু ব্রহ্মানন্দ রেড্ডির নেতৃত্বে চার সদস্যের অর্থ কমিশন গঠিত হলে আবুল মাসুদ বাঙালি জজ সদস্য হিসাবে কমিটিতে অন্তর্ভুক্ত হন। ১৯৭৭ খ্রিস্টাব্দে তিনি কলকাতা হাইকোর্টের অস্থায়ী প্রধান বিচাপতি হয়ে ওই বছরেই অবসর গ্রহণ করেন।
দেশ-বিদেশের নানা গুরুত্বপূর্ণ প্রতিষ্ঠানের সঙ্গে যুক্ত ছিলেন তিনি। ১৯৭৮ খ্রিস্টাব্দে আমেরিকায় নিকারাগুয়ার স্বাধীনতার জন্য যে কনফারেন্স হয় তার সভাপতিত্ব করেন। ১৯৮১ খ্রিস্টাব্দে তিনি রাস্ট্রসংঘের মানবাধিকার বিশেষজ্ঞ কমিটির সহ-সভাপতি নির্বাচিত হয়ে তিনি তিন বৎসর জেনিভায় অতিবাহিত করেন। ১৯৮৪ খ্রিস্টাব্দে সিমলা ইনস্টিটিউট অফ অ্যাডভান্সড স্টাডিজের সহ-সভাপতি হন।
সৈয়দ সাদাত আবুল মাসুদ তাহেরা মাসুদকে বিবাহ করেন। তাদের এক কন্যা ও দুই পুত্র। ১৯৮২ খ্রিস্টাব্দে তিনি হজ ব্রত সমান করেন এবং ১৯৮৪ খ্রিস্টাব্দে বাগদাদে জিয়ারত করেন। তিনি ১৯৯১ খ্রিস্টাব্দের ৩ জানুয়ারি কলকাতায় প্রয়াত হন।
রমজান মিয়া

রমজান মিয়া একজন ব্রিটিশ অভিনেতা, মডেল, নৃত্যশিল্পী এবং বাংলাদেশী বংশোদ্ভূত টেলিভিশন ব্যক্তিত্ব। মিয়া একজন মডেল হিসাবে বিনোদন শিল্পে তার কর্মজীবন শুরু করেন এবং পরে অভিনয়ে যোগ দেন। তিনি "ঘোস্ট স্টোরিজ", "রকেটম্যান", ডিজনির "আলাদিন", "এভরিবডিস টকিং অ্যাবাউট জেমি", এবং "এনোলা হোমস ২-" এ অভিনয় করার জন্য পরিচিত। 
রমজান মিয়া ইংল্যান্ডের লুটনে জন্মগ্রহণ করেন। তার বাবা-মা বাংলাদেশ থেকে এসেছেন। তিনি সঙ্গীত থিয়েটার এবং নৃত্যে বার্ড কলেজ থেকে প্রশিক্ষণ নিয়েছিলেন এবং ২০১৬ সালে স্নাতক হন।
মিয়া ৭ বছর বয়সে শিশু অভিনেতা হিসাবে বাংলা নাটকে তার অভিনয়ে আত্মপ্রকাশ করেন। তিনি ১৫ বছর বয়সে নাটোক্সে অভিনয় থেকে বিরতি নিয়েছিলেন এবং তার একাডেমিক বিষয়গুলিতে মনোনিবেশ করেছিলেন। তিনি তার জিসিএসই শেষ করার পর আবার অভিনয় শুরু করেন। তিনি "লিগ্যাসি" (২০১৫), "নাকা" (২০১৭), "ঘোস্ট স্টোরিজ" (২০১৭), "দ্য ডেভিলস হারমনি" (সানড্যান্স ২০২০-এ একটি শর্ট ফিল্ম বিজয়ী), "রেইনড্যান্স" ২০২০ (লন্ডন ক্রিটিক সার্কেল ২০২০-এ সেরা ব্রিটিশ শর্ট ফিল্ম), এবং এভরি'বিআই (২০২০) টক, এবং "জ্যাম-এর সম্পর্কে" বিভিন্ন চলচ্চিত্রে অভিনয় করেছেন। 
তিনি "রকেটম্যান" (২০১৯) এবং "আলাদিন" (২০১৯) ছবিতে নৃত্যশিল্পী হিসেবেও কাজ করেছেন। মিয়া একটি কমেডি চলচ্চিত্র "বার্বির" কাস্টের একটি অংশ, যেখানে তিনি একজন দক্ষিণ এশীয় কেনের ভূমিকায় অভিনয় করেন। 
তিনি ১৭ বছর বয়সে তার মডেলিং ক্যারিয়ার শুরু করেন, ল'ওরিয়াল, বস, পল স্মিথ, বুলগারি, ডিওর, জি স্টার র, রিভার আইল্যান্ড এবং লেভি'স-এর জন্য মডেলিং করেন। তিনি ফ্রেঞ্চ কানেকশন, গেস, সুপারড্রি, বার্টন, অ্যাবারক্রম্বি অ্যান্ড ফিচ এবং এএসওএস-এর মতো পোশাকের ব্র্যান্ডের সাথেও কাজ করেছেন। ২০১৮ সালে, তিনি একজন বাংলাদেশী পুরুষ মডেল হিসাবে লন্ডন ফ্যাশন উইকের জন্য কাজ করেছিলেন। তিনি "আইস টুডে", "স্টাইল ক্রুজ", "আইডি" এবং "কাল্ট ম্যাগাজিনের" মতো ম্যাগাজিনের প্রচ্ছদে রয়েছেন এবং "গ্রাজিয়াতে" প্রদর্শিত হয়েছেন। 
ফিল্ম এবং মডেলিংয়ে কাজ করার পাশাপাশি মিয়া টেলিভিশনেও হাজির হয়েছেন। তিনি ২০১০ সালে "দ্য অ্যাপ্রেন্টিস ইউকে-" এর একটি পর্বে মডেল ছিলেন। তিনি "এসএএস: রগ হিরোস" (২০২২), "হাউজ অফ দ্য ড্রাগন" (২০২২), "কুইজ" (২০২০), এবং "কর্নার সপ শো" (২০১৯) এর মতো টিভি সিরিজেও উপস্থিত হয়েছেন। তিনি ২০২২ সালে বিবিসি'র "স্ট্রিক্টলি কাম ড্যান্সিং" বলিউড পিস-এ প্রধান অতিথি হিসেবে অভিনয় করেছিলেন 
তার অভিনয় এবং মডেলিং ক্যারিয়ারের পাশাপাশি, মিয়া বিনোদন শিল্পে অন্তর্ভুক্তি এবং বৈচিত্র্যের পক্ষেও একজন উকিল। তিনি মিডিয়াতে দক্ষিণ এশীয় অভিনেতাদের প্রতিনিধিত্বের অভাব সম্পর্কে কথা বলেছেন এবং রঙিন অভিনেতাদের জন্য আরও সুযোগের পক্ষে কথা বলেছেন। তিনি বাংলাদেশে একটি ইংরেজি সিনেমা/সিরিজে কাজ করার আগ্রহ প্রকাশ করেছেন। তিনি দ্য মিক্সের একজন দূত, তরুণদের জন্য একটি ডিজিটাল সহায়তা পরিষেবা৷
ডেভিন রেন্স

ডেভিন ফাবিয়ান ইয়াইরো রেন্স (; জন্ম: ১৮ জানুয়ারি ২০০৩; ডেভিন রেন্স নামে সুপরিচিত) হলেন একজন ওলন্দাজ পেশাদার ফুটবল খেলোয়াড়। তিনি বর্তমানে ওলন্দাজ ক্লাব আয়াক্স এবং নেদারল্যান্ডস জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে কেন্দ্রীয় রক্ষণভাগের খেলোয়াড় অথবা বাম পার্শ্বীয় রক্ষণভাগের খেলোয়াড় হিসেবে খেলেন।
২০১৭ সালে, রেন্স নেদারল্যান্ডস অনূর্ধ্ব-১৫ দলের হয়ে নেদারল্যান্ডসের বয়সভিত্তিক পর্যায়ে অভিষেক করেছিলেন। প্রায় তিন বছর যাবত নেদারল্যান্ডসের বয়সভিত্তিক দলের হয়ে খেলার পর, তিনি ২০২১ সালে নেদারল্যান্ডসের হয়ে আন্তর্জাতিক পর্যায়ে অভিষেক করেছেন; নেদারল্যান্ডসের জার্সি গায়ে তিনি এপর্যন্ত ১ ম্যাচে অংশগ্রহণ করেছেন।
ডেভিন ফাবিয়ান ইয়াইরো রেন্স ২০০৩ সালের ১৮ই জানুয়ারি তারিখে নেদারল্যান্ডসের লেলিস্টাডে জন্মগ্রহণ করেছেন এবং সেখানেই তার শৈশব অতিবাহিত করেছেন।
রেন্স নেদারল্যান্ডস অনূর্ধ্ব-১৫, নেদারল্যান্ডস অনূর্ধ্ব-১৬, নেদারল্যান্ডস অনূর্ধ্ব-১৭, নেদারল্যান্ডস অনূর্ধ্ব-১৮ এবং নেদারল্যান্ডস অনূর্ধ্ব-২১ দলের হয়ে খেলার মাধ্যমে নেদারল্যান্ডসের প্রতিনিধিত্ব করেছেন। ২০১৭ সালের ১৮ই ডিসেম্বর তারিখে তিনি প্রীতি ম্যাচে ইংল্যান্ড অনূর্ধ্ব-১৫ দলের বিরুদ্ধে ম্যাচে নেদারল্যান্ডস অনূর্ধ্ব-১৫ দলের হয়ে আন্তর্জাতিক পর্যায়ে অভিষেক করেছেন।
তিনি ২০২৩ উয়েফা ইউরোপীয় অনূর্ধ্ব-২১ চ্যাম্পিয়নশিপের জন্য ২০২৩ সালের জুন মাসে প্রকাশিত ২৩ সদস্যের নেদারল্যান্ডস অনূর্ধ্ব-২১ দলে স্থান পেয়েছেন।